[VIDEO] Malaysia mara ke Piala Asia 2023
Oleh MUHAMAD ARDIE PUTRA SUHAIMI

14 Jun 2022, 11:01 pm
KUALA LUMPUR – Skuad Harimau Malaya menamatkan kemarau 43 tahun untuk layak ke pentas Piala Asia 2023 secara merit selepas menewaskan Bangladesh 4-1 pada aksi terakhir peringkat kelayakan Kumpulan E di Stadium Nasional Bukit Jalil sebentar tadi.
Pada aksi tersebut, skuad negara kendalian Kim Pan-gon membuat kejutan dengan merombak kesebelasan utama termasuk memberi peluang kepada penjaga gol muda, Ahmad Syihan Azmi selain lilitan kapten diberikan buat Syafiq Ahmad.
Pasukan kebangsaan tidak menunggu lama untuk meraih gol pembukaan hasil jaringan penalti yang berjaya disempurnakan oleh Safawi Rasid pada minit ke-17 selepas Matthew Davies dijatuhkan oleh pertahanan lawan.
Safawi hampir menggandakan jaringan berselang dua minit kemudian tetapi tandukan yang dilakukan berjaya ditepis penjaga gol pasukan lawan, Anisur Rahman.
Ketika skuad negara sedang ghairah melakukan asakan, pasukan pelawat yang menduduki ranking ke-188 dunia meraih gol penyamaan hasil tandukan yang dilakukan oleh Mohamad Ibrahim pada minit ke-31.
Tersentak dengan gol tersebut, skuad negara kembali memperkemaskan serangan dan meraih gol hasil ledakan pertahanan berdarah kacukan, Dion Cools pada minit ke-37 selepas menerima hantaran Shahrul Saad.

Bersambung pada babak kedua, skuad negara meneruskan momentum yang sama dan meraih gol ketiga hasil tandukan Syafiq yang bijak menyudahkan hantaran Faisal Halim pada minit ke-47.
Selepas selesa 3-1, Pan-gon mula mencongak strategi dengan memasukkan beberapa pemain daripada bangku simpanan seperti Akhyar Rashid, Darren Lok, Nazmi Faiz Mansor dan V. Ruventhiran.
Keputusan tidak menjejaskan momentum serangan Harimau Malaya selepas Darren meledak gol keempat pada minit ke-73 hasil gerakan lincah yang direncakan oleh Akhyar.
Jentera serangan negara berusaha untuk menambah gol pada baki perlawanan tetapi kedudukan 4-1 kekal sehingga tamat perlawanan sekali gus menceriakan hampir 60,000 penyokong yang hadir.
Malaysia berjaya menamatkan aksi Kumpulan E di tempat kedua dengan enam mata selepas pendahulu kumpulan, Bahrain meraih kemenangan 1-0 ke atas Turkmenistan petang tadi sekali gus berada di kelompok lima negara naib juara kumpulan terbaik pada aksi kelayakan kali ini.
Keputusan tersebut menyaksikan skuad negara menamatkan kemarau 15 tahun selepas kali terakhir beraksi dalam kancah bola sepak terbesar benua Asia itu pada 2007 selaku tuan rumah.
Lebih manis, ini adalah kali pertama skuad negara layak secara merit dalam tempoh 43 tahun selepas edisi 1980. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Suami tikam isteri 17 kali dipenjara 19 tahun
Oleh KOSMO!

14 Jun 2022, 10:00 pm
LONDON – Seorang lelaki di Britain dijatuhi hukuman penjara 19 tahun kerana  menikam isterinya sebanyak 17 kali sebelum menipu mahkamah dengan menyatakan bahawa mangsa mencederakan diri sendiri, lapor portal berita MailOnline semalam.
Zef Gjoni, 28, memberitahu polis bahawa mangsa, Denisa Maria Fuli, mencederakan diri sendiri kerana terlalu rindu kepada keluarganya yang berada di Romania ketika perintah berkurung Covid-19 dikuatkuasakan di Britain.
Dalam kejadian pada 1 April 2020, defendan membiarkan isterinya terbaring di atas lantai bilik mandi rumah mereka di selatan London dalam keadaan berlumuran darah serta kesan tikaman pada dada wanita itu. Dia juga cuba melemaskan mangsa dengan meletakkan selimut pada kepalanya sambil bertanya sekiranya mangsa telah mati.
Gjoni kemudian menelefon talian kecemasan serta memberitahu operator bahawa dia dan isterinya bertengkar dan mendakwa wanita itu menikam dirinya sendiri pada bahagian jantung sebanyak dua hingga tiga kali.
Mangsa bagaimanapun sempat memberitahu polis dan anggota paramedik bahawa suaminya bertanggungjawab menikam dadanya.
Mahkamah Diraja Croydon menjatuhi hukuman penjara 19 tahun dengan lima tahun lanjutan kepada defendan selepas dia disabit bersalah dalam cubaan membunuh.

“Defendan memegang dua bilah pisau dapur sebelum menikam isterinya hanya kerana mangsa mahu bercakap dengan keluarganya.
“Mangsa bernasib baik kerana masih hidup dan dia telah meninggalkan negara ini,” kata peguam dari Perkhidmatan Pendakwaan Diraja, Thea Viney. – Agensi


Juruteknik gaduh dengan warga asing sehingga cedera diberkas
Oleh SAFINA RAMLI

14 Jun 2022, 11:09 pm
GEORGE TOWN – Polis menahan seorang juruteknik lelaki warga tempatan selepas dipercayai mencederakan seorang lelaki warga asing dalam satu pergaduhan yang tular di media sosial sejak semalam.
Ketua Polis Daerah Timur Laut, Asisten Komisioner Sofian Santong berkata, suspek berusia 29 tahun itu ditahan kira-kira pukul 10.30 pagi selepas polis menerima laporan daripada mangsa berusia 40 tahun.
Menurutnya, terkesan satu video berdurasi 38 saat yang dimuat naik pemilik akaun twitter “nanmanjoi8715” telah memaparkan pergaduhan dua lelaki di hadapan sebuah restoran kira-kira pukul 9.37 pagi tadi.
”Hasil semakan mendapati kejadian tersebut berlaku pada 13 Jun (semalam) kira-kira pukul 12.30 pagi di kawasan Lebuh Chulia.
”’Mangsa yang membuat laporan polis di Balai Polis Central mendakwa telah diserang seorang lelaki bangsa tidak pasti dengan menggunakan botol minuman sehingga mengalami kecederaan luka pada bahagian muka,” katanya dalam kenyataan di sini hari ini.
Soffian memberitahu, hasil siasatan lanjut mendapati punca kejadian disebabkan mabuk dan berlaku pertengkaran mulut setelah suspek menegur pengadu secara kasar.

”Suspek tiada rekod kesalahan lampau dan hasil ujian awal polis ke atas suspek dapati negatif dari sebarang jenis dadah.
“Suspek kini ditahan reman selama empat hari hingga 17 Jun ini untuk siasatan lanjut di bawah Seksyen 324 Kanun Keseksaan. KOSMO! ONLINE


Arab Saudi mansuh pelitup muka kecuali di Masjidil Haram, Masjid Nabawi
Oleh KOSMO!

14 Jun 2022, 10:30 pm
RIYADH – Arab Saudi mengumumkan penarikan semula langkah-langkah yang  diambil sebelum ini untuk mencegah penularan Covid-19 termasuk keperluan memakai pelitup muka di tempat tertutup, lapor Agensi Akhbar Saudi (SPA).
Individu tidak lagi perlu memakai pelitup  muka di kawasan tertutup kecuali Masjidil Haram di Mekah dan Masjid Nabawi di Madinah, sebagai tambahan kepada fasiliti kesihatan, acara awam, dan  pengangkutan awam yang mahu mewajibkan peraturan itu.
Bukti vaksinasi pada aplikasi Tawakkalna tidak lagi diperlukan untuk memasuki bangunan awam, acara, kapal terbang dan pengangkutan awam lain, demikian menurut kenyataan Kementerian Dalam Negeri Arab Saudi.
Rakyat yang ingin meninggalkan Arab Saudi dikehendaki mengambil dos penggalak ketiga selepas lapan bulan dan bukannya tiga bulan seperti sebelum ini.
Bagaimanapun, peraturan baharu itu tidak terpakai kepada orang di bawah kumpulan umur tertentu atau mereka yang telah dikecualikan daripada diberi vaksin oleh Kementerian Kesihatan.
Kementerian bagaimanapun terus menggalakkan orang ramai mengambil suntikan dos  untuk melindungi diri mereka daripada virus Covid-19. – Agensi


Kanak-kanak 11 tahun hidap HIV, mati diliwat empat beradik
Oleh KOSMO!

14 Jun 2022, 9:30 pm
SANTA CRUZ, BOLIVIA – Seorang budak lelaki berusia 11 tahun di Bolivia meninggal dunia selepas dilaporkan berulang kali diliwat oleh empat adik-beradik  dua tahun lalu, sehingga menyebabkan dia dijangkiti virus kurang daya tahan (HIV), lapor akhbar Daily Star semalam.
Mangsa dilaporkan berada dalam keadaan koma Sabtu lalu dan mengalami dua serangan jantung pada hari tersebut sebelum disahkan meninggal dunia di sebuah hospital di bandar Santa Cruz.
Kes tersebut mendapat  perhatian seminggu lalu apabila ibu mangsa menggesa tindakan tegas diambil terhadap kesemua suspek.
Dia turut mendedahkan bahawa anaknya menjadi mangsa serangan seksual selama lebih dua tahun. Kanak-kanak itu hanya memberitahu kejadian tersebut apabila dia disahkan menghidap HIV tahun lalu.
Dia dilaporkan diliwat oleh empat beradik itu yang masing-masing berumur 15, 17, 23 dan 28 tahun. Mereka turut menjangkiti mangsa dengan penyakit yang membawa maut itu.
Sejurus selepas mangsa mengenal pasti kesemua suspek, keluarganya terus membuat laporan polis.

Menurut laporan, abang sulung suspek telah meninggal dunia akibat HIV tahun lalu, manakala seorang daripada mereka dikatakan melarikan diri ke Chile.
Salah seorang daripada mereka pula dihantar ke penjara Palmasola selepas dibelasah oleh penduduk yang berang, manakala seorang lagi yang merupakan pesalah bawah umur,  didakwa di mahkamah juvana dan akan dimasukkan ke sebuah pusat pemulihan.
Susulan berita kematian mangsa, Presiden Bolivia, Luis Arce mengecam kesemua suspek dan berkata,   kejadian tragis itu tidak boleh dibiarkan begitu sahaja tanpa menghukum pelakunya.
“Sukar untuk mempercayai bahawa terlalu banyak perbuatan tidak berperikemanusiaan dilakukan terhadap kanak-kanak yang tidak bersalah,” katanya menerusi media sosial. – Agensi


Russia beri amaran lenyapkan Barat, Eropah
Oleh KOSMO!

14 Jun 2022, 8:00 pm
MOSCOW – Russia memberi amaran keras bahawa Barat dan Eropah akan ‘lenyap’ dalam serangan senjata nuklear sekiranya membekalkan peluru berpandu kepada Ukraine, lapor akhbar The Sun semalam.
Ancaman itu dikeluarkan selepas bekas Menteri Luar Poland, Radoslaw Sikorski memberitahu sekutu Barat bahawa Poland  boleh menyediakan bekalan misil kepada Ukraine.
Beliau turut mendakwa bahawa Presiden Vladimir Putin melanggar Memorandum Budapest bagi Jaminan Keselamatan 1994.
Pencabulan perjanjian itu akan mewajarkan penghantaran senjata nuklear dari Barat, kata Sikorski kepada saluran televisyen Ukraine, Espreso TV.
Komen dikeluarkan Sikorski itu bagaimanapun diselar Kremlin yang menuduh beliau memburukkan lagi situasi tegang sedia ada.
Ketua Dewan Rendah Viacheslav Volodin menerusi saluran Telegram miliknya berkata, negara-negara Eropah telah pun berdepan dengan pelbagai konflik seperti pelarian, kenaikan kadar inflasi dan krisis tenaga.

“Sikorski memprovokasi  konflik nuklear di Eropah. Beliau tidak memikirkan mengenai masa depan Ukraine atau Poland.
“Sekiranya cadangannya dipenuhi, negara-negara tersebut akan musnah termasuk Eropah.
“Sikorski dan lain-lain adalah menjadi penyebab mengapa Ukraine bukan sahaja perlu dibebaskan daripada pengaruh ideologi Nazi, bahkan dihapuskan ketenteraannya serta mengekalkan status negara bebas nuklear,” ujarnya. – Agensi


Kelayakan Piala Asia 2023: ‘Bawang’ jadi popular
Oleh KOSMO!

14 Jun 2022, 8:37 pm
PETALING JAYA – Menjelang aksi perlawanan bola sepak kelayakan Piala Asia 2023 Malaysia menentang Bangladesh malam ini, bawang pula yang menjadi perhatian.
Rata-rata orang ramai menyifatkan perlawanan pasukan kebangsaan sebentar lagi merupakan perlawanan penting dan bakal mendapat tentangan hebat dari pasukan Bangladesh.
Sinonim dengan rakyat Bangladesh iaitu bawang yang menjadi ‘ulam’ mereka ketika menjamu selera, orang ramai berpendapat bau bawang bakal menghuni Stadium Bukit Jalil malam ini.
“Selain daripada tentangan sengit, pemain kita juga akan berhadapan dengan bau tengit bawang.
” Jaga-jaga, permainan malam ni kena cantik apa berlaku pun misi wajib menang tu, bawang pun bawang lah, ” ujar Zalisyam.
“Tak pasal-pasal nama bawang pula yang popular hari ni. Selain mulut, ketiak pemain mereka juga kita kena jaga.

” Paling penting Malaysia kena menang 5 berbalas 0 malam ni, ayuh Malaysiaku, ” ujar Syaifullah. – KOSMO! ONLINE.


Kuota Zuraida adalah milik Bersatu – Muhyiddin
Oleh MOHD. HUSNI MOHD. NOOR

14 Jun 2022, 9:26 pm
PUTRAJAYA – Presiden Parti Pribumi Bersatu Malaysia (Bersatu), Tan Sri Muhyiddin Yassin mengulangi pendirian bahawa kerusi menteri yang dipegang oleh Datuk Zuraida Kamaruddin ketika ini adalah kuota kerusi Bersatu.
Menurutnya, lantikan Zuraida sebagai ahli jemaah Kabinet sebelum ini juga adalah atas kapasiti parti pimpinannya.
“Justeru, saya nak beritahu bahawa Zuraida duduk atas kapasiti sebagai ahli Bersatu, dan memang sejak saya dahulu (Perdana Menteri kelapan), kuota itu adalah kuota parti.
“Semua tahu bahawa keputusan melantik sesiapa itu hak Perdana Menteri dan bila itu berlaku kita akan calonkan nama anggota yang sesuai bagi menggantikan Zuraida,” katanya pada sidang media selepas mempengerusikan mesyuarat keenam Majlis Pemulihan Negara (MPN) di sini hari ini.
Sebelum ini, Zuraida meletakkan jawatan sebagai Menteri Perusahaan, Peladangan dan Komoditi pada 26 Mei lalu dan menyertai Parti Bangsa Malaysia (PBM) selain melepaskan jawatan sebagai ahli Majlis Pimpinan Tertinggi (MPT) Bersatu.
Selain itu, Muhyiddin memaklumkan, beliau masih menunggu tarikh untuk berjumpa Perdana Menteri bagi menyelesaikan isu pengganti Zuraida itu.- KOSMO! ONLINE


Malaysia perlu kembali jadi negara pertanian
Oleh MOHD. HUSNI MOHD. NOOR

14 Jun 2022, 8:09 pm
PUTRAJAYA – Malaysia perlu kembali sebagai sebuah negara pertanian bagi mengatasi krisis bekalan makanan yang dihadapi negara ketika ini.
Itu syor dibuat Majlis Pemulihan Negara (MPN) kepada kerajaan bagi mengurangkan kebergantungan bekalan import makanan dengan negara asing.
Pengerusi MPN, Tan Sri Muhyiddin Yassin berkata, ketika ini, Malaysia mengimport 100 peratus makanan ternakan ayam dan akan berlaku masalah jika berlaku gangguan pada rantaian makanan global.
“Antara penyelesaian yang dibincangkan ialah mampukah negara ini mengeluarkan bahan makanan ternakan sendiri dan tidak bergantung 100 peratus dari luar negara.
“Kita berpendapat wajar untuk kerajaan meneliti semula dasar import bahan ternakan dan tidak bergantung kepada negara luar semata-mata,” katanya selepas mempengerusikan MPN di sini, hari ini.
Pada masa sama, Muhyiddin berkata, Malaysia juga perlu lebih agresif untuk meneroka teknologi moden, bahan keperluan negara dan bahan yang diimport.

“Sebagai contoh, kita masih mengimport sayur-sayuran dan kelapa. Seperti kelapa, kita import 500 juta biji sedangkan kita ada kawasan tanaman kelapa dan ia boleh dimajukan semula kerana permintaannya sentiasa meningkat,” katanya.- KOSMO! ONLINE


Kerja baik pulih Stadium Nasional Bukit Jalil dijalankan mulai esok
Oleh KOSMO!

14 Jun 2022, 7:56 pm
KUALA LUMPUR – Kementerian Belia dan Sukan (KBS) memandang serius terhadap isu kualiti padang serta fasiliti di Stadium Nasional Bukit Jalil dan tidak boleh terus memperjudikan maruah negara dengan melengahkan lagi tindakan sewajarnya.
Menteri Belia dan Sukan, Datuk Seri Ahmad Faizal Azumu dalam kenyataan akhbarnya memberitahu, isu kualiti padang dan fasiliti adalah isu legasi yang harus ditangani secara pantas dan tuntas.
“Perancangan awal KBS adalah menutup Stadium Nasional BUkit Jalil pada penghujung Mac 2023 untuk memulakan kerja-kerja baik pulih, namun keadaan semasa memerlukan tindakan yang lebih segera,” kata Ahmad Faizal dalam kenyataan tersebut.
Beliau menambah, keperluan baik pulih dan penambahbaikan adalah amat mendesak dan tidak boleh ditangguhkan.
“Dengan ini, KBS inigin memaklumkan bahawa Stadium Nasional Bukit Jalil akan ditutup mulai Rabu, 15 Jun 2022 bagi kerja baik pulih dimulakan,” katanya. – KOSMO! ONLINE


Pengantin terima sampul kosong sebagai hadiah, berisi nota tagih hutang
Oleh KOSMO!

14 Jun 2022, 7:30 pm
JAKARTA – Seorang wanita menemui cara unik menagih hutang daripada  rakannya apabila menyerahkan sampul duit kosong beserta nota ringkas semasa majlis perkahwinan penghutang, lapor laman berita Wolipop.
Wanita bernama Yayah Nurhayati itu memuat naik video di laman TikTok menunjukkan nota ringkas yang diselit di dalam sampul duit tersebut.
“Maaf ya hanya berikan sampul kosong di majlis perkahwinan anda. Namun jika difikirkan semula, anda berhutang dengan saya sebanyak 500,000 rupiah (RM150) sejak dua tahun lalu.
“Maka dengan ini,  anggap sahajalah sekarang dengan pemberian kosong di majlis perkahwinan anda, hutang sudah lunas dan selamat berbahagia,” tulis Yayah.
Video tersebut tular di media sosial dengan jumlah tontonan mencecah 3.4 juta kali.
Menurut Yayah, rakannya meminjam wang pada 2020 dan berjanji akan membayar semula apabila mendapat gaji tetapi mendiamkan diri selama dua tahun.

“Cara ini sebagai pengajaran dan juga peringatan buat mereka yang berhutang untuk membayar apabila sudah mampu.
“Jika dia boleh mengadakan majlis perkahwinan, pasti dia mempunyai wang untuk membayar hutang saya sebenarnya,” ujar Yayah. – Agensi


Gaia kesan fenomena ‘gempa bintang’
Oleh Kosmo

14 Jun 2022, 9:00 pm
PARIS – Gaia yang merupakan balai cerap angkasa lepas milik Agensi Angkasa Lepas Eropah (ESA), mengesan fenomena ‘gempa bintang’ yang menyerupai gempa dan tsunami di Bumi, lapor laman berita Wion News semalam.
Gaia dilancarkan pada 2013 untuk mengkaji Galaksi Bima Sakti dan telah menghasilkan satu peta galaksi. Ia mendedahkan maklumat mengenai bintang dan komposisi kimianya termasuk warna, usia, suhu dan tahap kecerahan.
Balai cerap itu juga telah mengesan gempa bintang yang mengubah bentuk sesuatu bintang, kata ESA.
Tambahnya, misi tersebut juga berjaya mengesan ayunan yang menjadikan bintang mengembang dan mengecut sambil mengekalkan bentuknya.
ESA menyifatkan gempa bintang itu sebagai gerakan kecil pada permukaan bintang yang mengubah bentuknya. – Agensi


Yayasan Bank Rakyat salur bantuan kepada 160 pelajar
Oleh MOHD RASDAN AHMAD

14 Jun 2022, 9:49 pm
PETALING JAYA – Yayasan Bank Rakyat (YBR) memperuntukan sebanyak RM 160,000 Bantuan Awal Pengajian kepada 160 pelajar Universiti Malaysia Sarawak (UNIMAS) dan Universiti Teknologi Mara (UiTM) Cawangan Sarawak hari ini.
Pengerusinya, Datuk Megat Zukarnain Omardin berkata, setiap dari pelajar berkenaan akan menerima bantuan sebanyak RM1,000 sebagai persediaan kemasukan sesi pengajian yang baru sahaja bermula.
“Ia dapat membantu pelajar dari keluarga yang kurang bermampuan terutama masyarakat luar bandar, pedalaman dan miskin bandar bagi memberi peluang kepada mereka untuk melanjutkan pengajian ke peringkat lebih tinggi.
“Melalui inisiatif seperti ini juga sekurang-kurangnya dapat meringan beban ibu bapa yang terkesan akibat pandemik Covid-19 yang telah melanda negara,” katanya melalui satu kenyataan hari ini.
Tambahnya lagi, program bantuan seperti ini sedikit sebanyak mengurangkan bebanan kewangan yang ditanggung oleh ibu bapa dan pelajar institut pengajian tinggi sebelum mendapat mana-mana bantuan atau dana bagi meneruskan pengajian sedia ada.
“Bantuan permulaan ini diharapkan dapat melahirkan pelajar yang komited, berkualiti, bercirikan keusahawanan, serta mampu berdaya saing di semua peringkat,” ujarnya.

Sehingga kini, seramai 3,277 pelajar telah menerima manfaat melalui bantuan awal pengajian YBR dengan jumlah peruntukan sebanyak RM2.2 juta sejak 2017 manakal bagi 2022, sejumlah RM 1 juta diperuntukan bagi bantuan tersebut.


Pemilik rumah dibayar RM9,000 untuk ‘ternak’ lipas
Oleh KOSMO!

14 Jun 2022, 8:30 pm
RALEIGH, CAROLINA UTARA – Sebuah syarikat kawalan makhluk perosak menawarkan ganjaran wang tunai sebanyak AS$2,000 (RM8,839) kepada pemilik-pemilik rumah di Amerika Syarikat bagi melepaskan 100 ekor lipas di kediaman mereka untuk tujuan eksperimen, lapor agensi berita United Press International semalam.
The Pest Informer yang berpangkalan di negeri Carolina Utara berkata, pihaknya mencari lima hingga enam pemilik rumah bagi membolehkan firma itu melepaskan kira-kira 100 ekor lipas Amerika di rumah mereka.
Ia bertujuan untuk menguji kaedah baharu bagi memusnahkan serangan haiwan perosak itu.
Kajian tersebut akan berlangsung selama 30 hari. Pasukan daripada  The Pest Informer  itu akan menggunakan kaedah konvensional bagi menghapuskan lipas-lipas tersebut sekiranya teknik baharu yang digunakan didapati tidak berkesan.
“Semua kaedah penghapusan lipas yang diuji adalah selamat untuk keluarga dan haiwan peliharaan,” demikian menurut syarikat tersebut.
Permohonan untuk mengambil bahagian dalam program itu dibuka sehingga 31 Julai ini. – Agensi


Dua suspek kes rogol remaja hingga mengandung tiga bulan ditahan
Oleh MUHAMMAD AYMAN GHAFFA

14 Jun 2022, 7:06 pm
KOTA BHARU – Dua lelaki ditahan bagi membantu siasatan berhubung kes rogol melibatkan seorang remaja yang mengandung tiga bulan dalam kejadian berasingan yang berlaku di rumah datuknya di Pasir Mas dekat sini pada Februari dan Mac lalu.
Pemangku Ketua Polis Kelantan, Datuk Muhamad Zaki Harun berkata, suspek pertama yang berusia 18 tahun dan merupakan pelajar sebuah kolej di sini dicekup di sebuah rumah di Kubang Kerian semalam.
Menurutnya, lelaki kedua yang merupakan seorang penganggur berusia 20 tahun pula ditahan di pekarangan Ibu Pejabat Polis Daerah Tumpat dekat sini hari ini.
“Semakan mendapati kedua-dua suspek tidak mempunyai rekod jenayah lampau.
“Mereka kini ditahan reman sehingga esok dan kes disiasat mengikut Seksyen 376 Kanun Keseksaan kerana merogol,” katanya dalam satu kenyataan hari ini.
Kosmo! Online sebelum ini melaporkan, seorang remaja mengandung tiga bulan selepas dipercayai dirogol dua lelaki dalam kejadian berasingan yang berlaku di rumah datuknya pada Februari dan Mac lalu.

Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, kejadian itu terbongkar selepas mangsa yang berusia 14 tahun pergi ke Klinik Kesihatan Daerah Pasir Mas di sini kira-kira pukul 10.40 pagi Jumaat lalu untuk membuka buku rekod kesihatan ibu mengandung.
Menurutnya, pegawai perubatan klinik berkenaan meminta remaja yang sudah mengandung tiga bulan satu hari itu merujuk perkara berkenaan ke Hospital Raja Perempuan Zainab II di sini kerana mangsa mengandung bawah umur.-KOSMO! ONLINE


Rugi RM3.9 juta ditipu pasangan suami isteri
Oleh NOR AZIAH MAT NOH

14 Jun 2022, 6:44 pm
KUALA LUMPUR – Sepasang suami isteri ditahan kerana disyaki terlibat dalam kes penipuan emel (Business Email Compromise) yang menyebabkan kerugian sebanyak RM3.9 juta.
Pengarah Jabatan Siasatan Jenayah Komersial, Datuk Mohd. Kamarudin Md Din berkata, seorang wanita tempatan berusia 41 tahun bersama suaminya yang merupakan warga Nigeria berusia 43 tahun itu ditahan di Semenyih semalam.
“Kita memberkas dua suspek berkenaan susulan laporan polis pada 8 Jun lalu daripada seorang lelaki warga Emiriah Arab Bersatu (UAE) yang menetap di Dubai mendakwa mengalami kerugian sebanyak RM3.9 juta.
“Mangsa dipercayai telah berurusan dengan sebuah syarikat di Amerika Syarikat melalui emel berhubung pembelian simen berjumlah 41,000 tan metrik pada Mac lalu,” katanya dalam sidang akhbar di pejabat JSJK di sini hari ini.
Mengulas lanjut, suspek disyaki menggodam emel dan menggunakan nama syarikat serta emel hampir sama dengan syarikat yang mangsa sedang berurusan.
Jelasnya, suspek telah mengarahkan mangsa membuat pembayaran bagi urus niaga tersebut, setelah pembayaran dibuat mangsa tidak menerima barangan yang dijanjikan.

Sementara itu, polis turut merampas sebuah kereta jenis Mercedes Benz S300L, sebuah kenderaan pelbagai guna (MPV) Proton Exora serta enam telefon bimbit pelbagai jenama, jam tangan, dua buah komputer riba, barang kemas, dan pelbagai barangan lain.
Mohd. Kamarudin berkata, pihaknya juga telah mengambil tindakan di bawah Seksyen 44(1) Akta Pencegahan Pengubahan Wang Haram, Pencegahan Pembiayaan Keganasan Dan Hasil Daripada Aktiviti Haram (AMLATFPUAA) 2001 untuk membekukan wang tunai berjumlah RM1.8 juta dari akaun bank milik syarikat suspek.
Dalam pada itu, Kamarudin memaklumkan berdasarkan statistik, sejumlah 57 kes penipuan BEC telah dicatatkan melibatkan jumlah kerugian RM 49.2 juta pada 2021.
“Manakala pada bagi tempoh Januari hingga 13 Jun lalu sejumlah 23 kes telah dicatatkan dengan jumlah kerugian RM 15.1 juta,” katanya.- KOSMO! ONLINE


Bunyi bising mesin bongkar aktiviti lombong bitcoin di rumah sewa
Oleh AHMAD SHAHERMAN SHAMSURI

14 Jun 2022, 7:01 pm
PUTRAJAYA – Aduan bunyi bising seperti mesin dari sebuah rumah sewa bukan hanya menganggu jiran setempat sebaliknya membongkar satu aktiviti perlombongan bitcoin.
Dalam serbuan di sebuah rumah di Taman Putra Prima, Puchong pukul 2.15 petang tadi, polis berjaya merampas pelbagai peralatan melombong bitcoin.
Ketua Polis Daerah Sepang, Asisten Komisioner Wan Kamarul Azran Wan Yusof berkata, rampasan membabitkan 36 unit mesin lombong bitcoin, 18 unit pembekal kuasa jenama Bitmain, sembilan unit kipas ‘blower’ dan satu unit monitor komputer.
Beliau berkata, pihaknya menerima aduan penduduk yang mendakwa terdengar bunyi bising daripada sebuah rumah sebelum serbuan dilakukan.
“Sebaik serbuan dilakukan, kami menemui mesin di syaki mesin bitcoin berada dalam keadaan bersepah di ruang tamu dan bilik tidur. Hasil siasatan mendapati ejen rumah adalah ejen yang sama dengan rampasan mesin bitcoin sebelum ini.
“Tenaga Nasional Bhd (TNB) telah mengesahkan telah berlakunya khianat dan kecurian pada meter TNB,” katanya ketika dihubungi hari ini.

Katanya, pihaknya turut menahan ejen sewaan premis bagi membantu siasatan kes berkenaan mengikut Seksyen 427/379 Kanun Keseksaan. – KOSMO! ONLINE


Pengantin lelaki tumbuk kepala isteri kerana tewas permainan kuiz
Oleh KOSMO!

14 Jun 2022, 7:00 pm
TASHKENT, Uzbekistan – Seorang pengantin lelaki tergamak menumbuk kepala isterinya hanya kerana tidak dapat menerima kekalahan dalam satu permainan yang dilakukan semasa majlis perkahwinan mereka, lapor portal berita MailOnline, kelmarin.
Menerusi satu paparan  video, pasangan pengantin baharu itu berdiri di atas pentas beberapa saat selepas permainan selesai.
Apabila lelaki itu menyedari dia  tewas di tangan isterinya, dia tiba-tiba menumbuk belakang kepala wanita tersebut dengan kuat.
Pengantin perempuan pada mulanya tercengang dengan tindakan suaminya sebelum menangis kesakitan. Semua tetamu berhenti ketawa apabila menyedari insiden tersebut adalah sesuatu yang serius.
Pengantin perempuan telah dibawa turun dari atas pelamin oleh pengapit sambil tangannya kekal memegang bahagian kepala yang ditumbuk.
Tidak diketahui apa yang berlaku selepas penggambaran dihentikan dan sehingga kini, tiada kenyataan daripada pihak berkuasa mengenai kejadian tersebut.

Rakaman perkahwinan itu telah menjadi tular media sosial di Asia Tengah dengan orang ramai menyelar perbuatan pengantin lelaki itu.
“’Ini sangat menyedihkan,” tulis seorang pengguna media sosial.
“Saya harap wanita itu akan mendapat keberanian untuk mendakwa pengantin lelaki dan memastikan dia bertanggungjawab atas tindakannya,” komen seorang lagi. – Agensi


8,543 projek PPP diluluskan
Oleh KOSMO!

14 Jun 2022, 7:27 pm
PETALING JAYA – Sebanyak 8,543 projek Program Pembangunan Peneroka (PPP) telah diluluskan untuk dijalankan secara individu dan juga melalui penglibatan koperasi serta badan peneroka sehingga kini.
Lembaga Kemajuan Tanah Persekutuan (Felda) melalui satu kenyataan hari ini berkata, projek-projek ini telah memberi manfaat kepada 56,959 orang peneroka dan generasi baharunya.
“Sebanyak 57 peratus daripada projek PPP ini adalah melibatkan aktiviti penternakan ayam dan ruminan manakala 41 peratus melibatkan aktiviti pertanian seperti tanaman cili dan timun secara fertigasi serta cendawan.
“Felda dengan kelebihan tanah yang luas mempunyai potensi yang baik untuk menjadi hab lembu pedaging seperti dilaksanakan di Felda Sahabat, Sabah.
“Secara keseluruhan, ternakan lembu secara integrasi ini akan melibatkan penggunaan tanah seluas 32,000 hektar. Bagi ternakan ruminan ini, Felda dijangka dapat menyumbang sebanyak 2.5 peratus daripada Kadar Sara Diri (SSR) nasional,” jelas kenyataan tersebut.
Bagi membantu menyelesaikan isu kenaikan mendadak harga bekalan makanan ternakan, Felda dalam perancangan untuk melaksanakan projek tanaman jagung bijian di tanah seluas 3,700 hektar dengan kerjasama FGV Holdings Berhad.

Projek tersebut juga dijangka dapat menyumbang sebanyak lima peratus daripada sasaran kerajaan untuk kurangkan import jagung bijian negara disamping menstabilkan harga.
“Felda juga akan merancakkan industri ternakan ayam melalui kerjasama ladang kontrak dengan Ayamas Food Corporation Sdn. Bhd. dengan pelaburan berjumlah RM23 juta mensasarkan penghasilan 640,000 ekor ayam setiap pusingan di lapan unit reban dua tingkat.
“Projek yang dilaksanakan melalui Koperasi Permodalan Felda (KPF) akan dijalankan di kawasan seluas 937 hektar di Felda Tun Ghaffar Bukit Senggeh, Melaka,” jelas kenyataan tersebut.-KOSMO! ONLINE


Ebit lawat dua beradik jaga bapa sakit
Oleh KOSMO!

14 Jun 2022, 7:21 pm
PETALING JAYA – Dua beradik lelaki masing-masing berumur 12 dan 10 tahun sanggup tidak bersekolah semata-mata untuk menjaga bapa mereka yang tidak boleh berjalan akibat kemalangan jalan raya dua tahun lalu.
Penceramah selebriti, Ustaz Ebit Lew yang turut menziarahi kedua-dua budak lelaki itu turut mengalirkan air mata melihat kesungguhan adik beradik itu menjaga bapa mereka.
“Tinggal di stor tanpa elektrik dan air. Tadah air hujan. Ibunya tak jumpa semenjak kecil. Mereka teringin nak cari maknya, berat ujianmu anak.
“Terharu tengok anak ni hari-hari masak nasi dan goreng telur serta kicap untuk mereka dan ayahnya, hari-hari makanan sama. Kadang tak makan sehari kerana tiada duit,” tulis Ebit di Facebooknya hari ini.
Tambahnya, walaupun terpaksa menempuh ujian berat, namun mereka berdua sentiasa tersenyum, bagi mereka bapanya adalah segala-gala.
“Katanya yang penting dapat jaga ayah. Sayang teramat anak ini pada ayahnya. Saya nak sewakan rumah, anak ini kata tak payah susahkan ustaz.

“Kami nak berdikari dan kami boleh jaga ayah, sedih rasa adik berdua ni kuat, air tadah hujan atau kadang angkat dari mana-mana. Kami beri sedikit sumbangan dan belikan tilam baru.
“Kami belikan barang dapur dan keperluan lain daftarkan anak ini belajar. Inya-Allah jika ayahnya dah boleh berdikari sedikit nak mula sekolah untuk belajar,” tulisnya.-KOSMO! ONLINE


50,000 penyokong dijangka banjiri Stadium Nasional Bukit Jalil
Oleh MUHAMAD ARDIE PUTRA SUHAIMI

14 Jun 2022, 7:11 pm
KUALA LUMPUR – Ribuan penyokong Harimau Malaya dan Bangladesh mula membanjiri Stadium Nasional Bukit Jalil (SNBJ) menjelang perlawanan terakhir Kumpulan E melibatkan kedua-dua pasukan pada saingan kelayakan Piala Asia 2023 malam ini.
Berdasarkan tinjauan Kosmo!, peminat pasukan tuan rumah dan antarabangsa mula berada di perkarangan SNBJ bermula pukul 5 petang tadi.
Dijangka lebih 50,000 penyokong dijangka membanjiri Stadium Nasional, malam ini selepas Persatuan Bola Sepak Malaysia (FAM) mengesahkan sebanyak 44,340 tiket perlawanan itu sudah terjual setakat pukul 6 petang.
Skuad kebangsaan kendalian Kim Pan-gon berpeluang cerah untuk layak secara merit ke pentas Piala Asia 2023 seandainya mengutip tiga mata penuh ke atas Bangladesh nanti. – KOSMO! ONLINE


Lelaki ‘serigala jadian’ miliki ibu jari 14 sentimeter
Oleh KOSMO!

14 Jun 2022, 6:30 pm
BOSTON – Seorang lelaki menerima gelaran serigala jadian kerana memiliki ibu jari tangan yang boleh memanjang sehingga 13.97 sentimeter (sm), lapor akhbar Daily Star UK semalam.
Jacob Pina dari Westportm negeri Massachusetts, menjadi tular di media sosial selepas dia memuat naik video ibu jarinya yang ‘dipatahkan dan tumbuh semula’.
Dalam salah satu video tersebut, dia meletakkan ibu jarinya di bawah air paip dan mula meregangkannya dan membiarkan jari itu memanjang sehingga beberapa sentimeter.
Ibu jari yang kelihatan ganjil itu lebih panjang daripada botol air bersaiz mini dan sama panjang dengan alat kawalan jauh televisyen.
Ramai penonton terkejut dengan perubahan luar biasa jari Pina dan bertanya adakah ia helah silap mata.
“Ini adalah soalan yang sangat bagus, jawapannya  mudah kerana kebolehan ini adalah  disebabkan faktor genetik.

“Mungkin saya berketurunan makhluk asing atau E.T maka kelebihan memanjangkan ibu jari termasuk dalam genetik keluarga,” jawab Pina dalam nada bergurau. – Agensi


Ibu mengandung dituduh hisap dadah kali ketiga
Oleh KOSMO!

14 Jun 2022, 6:22 pm
KUALA PILAH – Seorang ibu mengandung dihadapkan di Mahkamah Sesyen di sini semalam atas pertuduhan menyalah guna dadah melebihi dua kali.
Bagaimanapun, tertuduh, Fatin Farhana Ashaari, 34, dari Palong, Gemas mengaku tidak bersalah sebaik pertuduhan dibacakan oleh jurubahasa di hadapan Hakim Norma Ismail.
Mengikut pertuduhan, wanita itu didapati menggunakan dan memberikan dadah kepada diri sendiri jenis Amphetamine dan Methamphetamine.
Kesalahan dilakukan di Pejabat Bahagian Siasatan Jenayah Narkotik (BSJN) Ibu Pejabat Polis Daerah (IPD) Tampin kira-kira pukul 3.15 petang pada 22 Ogos 2021.
Tertuduh telah melakukan kesalahan di bawah Seksyen Seksyen 15(1)(a) Akta Dadah Berbahaya 1952 dan boleh dikenakan hukuman lebih berat di bawah Seksyen 39C(1)(b) akta yang sama. Jika sabit kesalahan boleh dihukum penjara tidak melebihi tujuh tahun dan maksimum tiga kali sebatan.
Mahkamah kemudian menetapkan kes yang dikendalikan oleh Timbalan Pendakwa Raya, Muhammad Amirul Noor Hashimi itu disebut semula pada 19 Julai ini dan tertuduh tidak dibenarkan diikat jamin.

Fatin Farhana sebelum ini pernah disabit kesalahan yang sama di Mahkamah Majistret Tampin pada 9 Julai 2009 dan juga di mahkamah yang sama pada 23 Julai 2012.-KOSMO! ONLINE


Rumah retak: Pertemuan khas diadakan minggu ini
Oleh ISKANDAR SHAH MOHAMED

14 Jun 2022, 6:48 pm
KLANG – Satu pertemuan khas akan diadakan bagi membincangkan isu tular sebuah kediaman yang mengalami kerosakan dan retak di Taman Klang Jaya di sini, akibat pengubahsuaian rumah jirannya.
Ahli Dewan Undangan Negeri (ADUN) Sentosa, Dr. Gunaraj George berkata, pertemuan antara kedua-dua pemilik rumah dan Majlis Perbandaran Klang (MPK) itu dijadualkan dalam tempoh terdekat.
Katanya, isu berkenaan timbul sejak 2012 sehingga mengakibatkan kerosakan terutama di ruang tamu dan dua bilik rumah tersebut.
“Banyak perbincangan dibuat antara kedua-dua pihak namun tiada jalan penyelesaian sehingga menyebabkan pemiliknya terpaksa berpindah sejak 2020.
“Justeru, kita akan mengatur pertemuan antara semua pihak termasuk MPK bagi mencari jalan terbaik menyelesaikan isu itu pada minggu ini,” katanya ketika ditemui selepas meninjau kerosakan rumah itu bersama wakil Jabatan Bangunan MPK petang tadi.
Kosmo! Online pada Jumaat lalu melaporkan MPK meminta seorang individu membuat laporan kepada pihak berkuasa mengenai dakwaan wujud unsur rasuah bagi pengubahsuaian sebuah rumah di daerah ini.

Jelas Gunaraj, beliau akan turut membawa perkara itu kepada perhatian Menteri Besar, Datuk Seri Amirudin Shari sekiranya masih tiada jalan penyelesaian dicapai. -KOSMO!ONLINE


120 kenderaan musnah, stor lama terbakar
Oleh ASLIZA MUSA

14 Jun 2022, 5:17 pm
IPOH – Sebanyak 120 kereta yang diletakkan di stor kenderaan lama di Jalan Bendahara, Kampung Temiang di sini, musnah dalam kebakaran pagi tadi.
Kejadian sekitar pukul 10.30 pagi itu bagaimanapun tidak membabitkan kecederaan atau kemalangan jiwa.
Ketua Balai Bomba dan Penyelamat (BBP) Pasir Puteh, Mohamad Fadzeli Che Husin berkata, anggota dari BBB Pasir Puteh dibantu BBP Ipoh digerakkan ke lokasi kejadian bagi melakukan operasi pemadaman.
Katanya, setibanya di lokasi, api sedang marak dan anggota mengambil masa kira-kira 10 minit bagi mengawal kebakaran daripada merebak.
“Kebakaran itu berjaya dipadamkan sepenuhnya pada pukul 1.34 tengah hari. Punca kebakaran dan jumlah kerugian masih dalam siasatan.
“Operasi memadam kebakaran menghadapi kesukaran kerana perlu mendapatkan sumber air yang jauh ekoran pili bomba berhampiran tidak berfungsi,” katanya ketika dihubungi di sini hari ini.

Menurut beliau, kejadian itu menyebabkan kesemua kereta musnah kira-kira 80 peratus.
“Operasi itu melibatkan kekuatan 35 pegawai dan anggota selain bantuan jentera ‘prime mover’ dari BBP Kuala Kangsar dan Pasukan Bomba Sukarela (PBS) Pekan Baru, Pasir Pinji serta Menglembu,” katanya. – KOSMO! ONLINE


Stadium Nasional Bukit Jalil ‘ditutup’ bermula esok
Oleh MUHAMAD ARDIE PUTRA SUHAIMI

14 Jun 2022, 5:22 pm
PETALING JAYA – Kementerian Belia dan Sukan (KBS) mengesahkan Stadium Nasional Bukit Jalil (SNBJ) akan ditutup bagi kerja baik pulih dijalankan berkuatkuasa esok.
Menteri Belia dan Sukan, Datuk Seri Ahmad Faizal Azumu berkata, pihak kementerian memandang serius terhadap isu kualiti padang serta fasiliti SNBJ pada kempen kelayakan Piala Asia 2022 ketika ini.
Beliau berkata, pihak kementerian tidak boleh terus memperjudikan maruah negara dengan melengahkan lagi tindakan yang sewajarnya.
“Isu kualiti padang serta fasilitinya adalah isu legasi yang harus ditangani secara pantas dan tuntas. Perancangan awal KBS adalah menutup SNBJ pada penghujung Mac tahun depan untuk memulakan kerja-kerja baik pulih namun keadaan semasa memerlukan tindakan yang lebih segera.
“Keperluan baik pulih dan penambahbaikan adalah amat mendesak dan tidak boleh ditangguhkan. Dengan ini, KBS ingin memaklumkan bahawa SNBJ akan ditutup mulai Rabu (esok) bagi kerja baik pulih dimulakan,” katanya dalam satu kenyataan.
Sebelum ini, pemilik Johor Darul Ta’zim (JDT), Tunku Ismail Sultan Ibrahim yang juga Tunku Mahkota Johor menyatakan hasrat untuk menaja kos penukaran padang bernilai lebih RM1.2 juta. – KOSMO! ONLINE


Lelaki dikecam hasilkan kandungan video beri wang palsu kepada pekerja
Oleh KOSMO!

14 Jun 2022, 6:00 pm
JAKARTA – Sebuah klip video di Indonesia menerima kecaman netizen kerana memaparkan perbuatan seorang lelaki  memberikan wang kertas palsu kepada beberapa pekerja pembersihan demi menghasilkan kandungan di laman sosial, lapor laman berita Suara.com.
Dalam rakaman video yang tular itu, seorang lelaki dilihat memegang wang kertas palsu dengan nilai 100,000 rupiah (RM30.05) dan 50,000 rupiah (RM15.03) sebelum menghampiri sekumpulan pekerja yang sedang membersihkan sampah.
Perakam video berkenaan menghampiri mereka lalu bertanya mengenai bayaran yang kebiasaannya diterima untuk pekerjaan tersebut.
Selepas berbual seketika, dia menyerahkan wang kertas palsu kepada mereka lalu disambut dengan senyuman dan rasa gembira oleh  pekerja-pekerja tersebut.
Mereka turut mendoakan agar rezeki perakam video  diluaskan sebelum dia beredar.
Individu berkenaan kemudian meneruskan rakaman dari jarak jauh. Kumpulan pekerja tersebut yang baru menyedari  mereka menerima wang palsu kelihatan kecewa dan melempar kertas tersebut kerana menyedari mereka telah ditipu.

Turut kedengaran adalah suara perakam video  sedang mentertawakan mereka.
Video itu menerima kecaman netizen dengan ramai  menyifatkan tindakan tersebut sebagai tidak berperikemanusiaan.
“Jika tidak mampu membuat orang lain gembira, sekurang-kurangnya jangan buat orang lain kecewa,” kata seorang pengguna media sosial.
“Baru lepas kenakan orang, tetapi berasa bangga. Sepatutnya perlu dilaporkan kepada pihak berwajib,” ujar seorang lagi. – Agensi


Arshad tokoh pendidikan yang disayangi – Sultan Perak
Oleh ZULKIFLI MANZOR

14 Jun 2022, 5:16 pm
IPOH – Sultan Perak, Sultan Nazrin Muizzuddin Shah menyifatkan Allahyarham Tun Dr. Arshad Ayub sebagai seorang tokoh pendidikan yang amat dihormati, disegani dan disayangi.
Baginda menerusi warkah perutusan takziah kepada isteri Allahyarham Arshad, Toh Puan Zaleha Mohd Arshad bertitah, Arshad merupakan seorang “towering personality” yang amat terkenal dalam program-program melibatkan pendidikan anak Melayu.
“Beta menerima berita sedih kembalinya ke Rahmatullah mantan Pengerusi Lembaga Pengarah Universiti Malaya pada hari Selasa, 14 Zulkaedah 1443 bersamaan 14 Jun 2022.
“Allahyarham semasa hayatnya berjaya menyuntik imej lebih bertenaga kepada Institut Teknologi Mara (ITM) melalui visi dan kecekalan mahu melahirkan angkatan profesional Melayu dan bumiputera,” titah baginda hari ini.
Terdahulu, media hari ini melaporkan Arshad, 93, menghembuskan nafas terakhir di sebuah hospital pada pukul 2.06 pagi tadi.
Difahamkan, beliau dimasukkan ke unit rawatan rapi (ICU) sejak Selasa lalu berikutan masalah kesihatan dan dilaporkan dalam keadaan tenat.

Dalam pada itu, Sultan Nazrin bersama-sama Raja Permaisuri Perak, Tuanku Zara Salim mendoakan agar waris, anggota keluarga dan sahabat handai Allahyarham menghadapi saat duka dan hiba itu dengan penuh keredaan serta ketabahan.
“Semoga segala khidmat murni Allahyarham diterima sebagai amal yang diberikan ganjaran rahmat ketika berada di alam barzakh begitu juga pada hari kebangkitan. Semoga roh Allahyarham ditempatkan dalam kalangan roh para solihin,” titah baginda. – KOSMO! ONLINE


Lelaki murung disyaki terjun jambatan
Oleh KHAIRULMIZAN YAHYA

14 Jun 2022, 6:06 pm
KUANTAN – Seorang lelaki berusia 37 tahun yang mengalami kemurungan dilaporkan hilang dikhuatiri terjun daripada Jambatan Tanah Putih, di sini hari ini.
Ketua Polis Daerah Kuantan, Asisten Komisioner Wan Mohd. Zahari Wan Busu berkata, pihaknya menerima laporan mengenai kejadian itu daripada bapa mangsa berusia 62 tahun kira-kira pukul 9.44 pagi.
Katanya, melalui laporan itu pengadu memaklumkan anak lelakinya itu keluar daripada rumah kira-kira pukul 6 pagi dengan menaiki kereta tanpa pengetahuan keluarga.
“Pengadu bersama ahli keluarga lain kemudian mencari mangsa di sekitar bandar Kuantan dan menemui kereta yang dibawa mangsa ditinggalkan di atas jambatan Tanah Putih dalam keadaan berkunci,” katanya di sini, hari ini.
Menurutnya, bapa mangsa kemudian datang ke Ibu Pejabat polis Daerah (IPD) Kuantan, di sini bagi membuat laporan polis kerana bimbang keselamatan anaknya yang dikatakan pernah mengugut mahu membunuh diri.
“Siasatan lanjut di tempat kejadian dan di dalam kereta mangsa tidak menemukan apa-apa barang peribadi milik mangsa malah tiada sebarang saksi yang nampak mangsa terjun ke dalam sungai,”ujarnya.

Dalam pada itu Wan Zahari berkata, berdasarkan soal siasat keluarga mangsa, mendapati mengalami kemurungan sejak dua bulan lalu kerana mengalami kerugian dalam perniagaan bengkel kenderaan dan sering menyalahkan dirinya kerana gagal menjalankan perniagaan dengan baik.
Ujarnya, mangsa telah berkahwin dan mempunyai dua orang anak berusia enam dan satu tahun manakala isteri mangsa pula bekerja di Kuala Lumpur sejak enam bulan lalu.-KOSMO! ONLINE
Mana-mana individu yang mempunyai masalah kemurungan atau menghadapi tekanan boleh menghubungi Perkhidmatan Kesihatan Mental dan Sokongan Psikososial (MHPSS) di 03-29359935 atau 014-3223392 atau Talian Kasih 15999/WhatsApp Talian Kasih di 019-2615999.


Padah curi telefon bimbit warga emas uzur, wanita didenda RM2,300
Oleh NOR AINNA HAMZAH

14 Jun 2022, 6:15 pm
REMBAU – Seorang wanita didenda sebanyak RM2,300 di Mahkamah Majistret Rembau, di sini, hari ini, selepas mengaku bersalah mencuri telefon bimbit seorang warga emas uzur di Taman Clonlee, Tampin, 9 Jun lalu.
Tertuduh, Nur Shuhada Hizamudim, 28, membuat pengakuan berkenaan selepas pertuduhan dibacakan oleh jurubahasa mahkamah di hadapan Majistret, Kartini Kasran.
Berdasarkan fakta kes, tertuduh pada 9 Jun lalu telah melarikan telefon bimbit jenis Vivo milik seorang warga emas lelaki yang terlantar sakit akibat stroke.
Kejadian berkenaan dilaporkan isteri mangsa setelah suami mangsa memaklumkan kepadanya sebaik pulang ke rumah dari pasar pada pukul 11.15 pagi.
Tertuduh telah masuk ke dalam rumah mangsa dengan helah untuk meminjam telefon warga emas berkenaan bagi menghubungi suaminya susulan keretanya mengalami kerosakan sebelum melarikan telefon bimbit tersebut.
Oleh yang demikian, tertuduh didakwa mengikut Seksyen 379 Kanun Keseksaan yang sabit kesalahan boleh dijatuhi hukuman penjara maksimum tujuh tahun atau dengan denda atau kedua-duanya sekali.

Mahkamah kemudiannya menjatuhkan hukuman denda RM2,300 atau sekiranya gagal menjelaskan bayaran penjara enam bulan.
Pendakwaan dikendalikan Timbalan Pendakwa Raya, Yap Tsu Sheng, manakala tertuduh diwakili peguam, Mohd Hasryzal Badasary. Difahamkan tertuduh membayar wang jaminan berkenaan.-KOSMO! ONLINE


Kerjasama Nafas, Angkasa stabilkan bekalan dan harga ayam
Oleh EDDY AQMAL MOHAMED HAMIDI

14 Jun 2022, 5:21 pm
PUTRAJAYA – Kerajaan menyambut baik inisiatif Pertubuhan Peladang Kebangsaan (Nafas) dan Angkatan Koperasi Kebangsaan Malaysia Berhad (Angkasa) untuk terlibat secara signifikan dalam industri ternakan ayam.
Perdana Menteri Datuk Seri Ismail Sabri Yaakob berkata, inisiatif itu selaras dengan saranan Majlis Tindakan Ekonomi (EAC) yang mahu kerjasama awam dan swasta diperkukuh bagi meningkatkan hasil pertanian khususnya industri ternakan ayam.
“Nafas dan Angkasa akan terlibat dalam ekosistem industri ayam bermula daripada anak ayam, makanan ternakan, vaksin, reban, pusat pemprosesan, bilik sejuk beku, logistik, pusat pengedaran serta pemasaran sehingga bekalan sampai kepada pengguna.
“Nafas turut menyasarkan untuk menguasai 20 peratus pasaran dengan pengeluaran sebanyak 144 juta ekor ayam setahun manakala Angkasa sebanyak 30 juta ekor ayam setahun,” katanya dalam kenyataan hari ini.
Terdahulu, Ismail Sabri bertemu Ahli Jemaah Pengarah Nafas dan Anggota Lembaga Angkasa bagi membincangkan mengenai langkah-langkah menjamin sekuriti makanan negara pagi tadi.
Menurut Ismail Sabri, Nafas dan Angkasa juga akan lebih proaktif dalam industri penanaman jagung bijirin bagi mengurangkan kebergantungan negara terhadap import bahan mentah untuk ayam.

“Bagi tujuan itu, Nafas telah mengenalpasti kawasan seluas 12,140 hektar di Kelantan dan Terengganu yang sebelum ini ditanam dengan tanaman tembakau untuk tanaman jagung bijirin.
“Angkasa mengenal pasti kawasan seluas 4,000 hektar tanah di seluruh negara dengan kerjasama Kementerian Pertanian dan Industri Makanan di mana setiap hektar mampu mengeluarkan lima tan jagung bijirin dan menampung 20 peratus daripada keperluan import jagung bijirin dalam tempoh lima tahun ini,” katanya.
Tambahnya, usaha berskala besar itu diyakini dapat mengurangkan kebergantungan negara terhadap jagung bijirin bagi kegunaan makanan ayam. Beliau yakin Nafas serta Angkasa berupaya membantu menangani masalah kenaikan harga ayam juga bekalan makanan.
“Ini kerana Nafas mempunyai seramai 1 juta ahli, manakala 7 juta ahli bernaung di bawah Angkasa melalui 14,835 koperasi malah Angkasa juga telah diminta untuk menerajui sektor koperasi dalam menangani isu kenaikan kos sara hidup.
“Langkah proaktif Nafas dan Angkasa ini juga dilihat mampu menstabilkan bekalan dan harga ayam di pasaran bagi kesejahteraan Keluarga Malaysia,” ujar beliau. – KOSMO! ONLINE


Kerajaan pantau dua projek ‘sakit’ di Kelantan
Oleh ROSALWANI CHE SOH

14 Jun 2022, 5:12 pm
KOTA BHARU – Kerajaan sedang memantau dua projek sakit iaitu projek yang mengalami kelewatan daripada waktu ditetapkan di Kelantan ketika ini.
Menteri Di Jabatan Perdana Menteri (Ekonomi), Datuk Seri Mustapa Mohamed berkata, dua projek itu adalah pembinaan Lebuh Raya Kota Bharu – Kuala Krai bagi pakej 2B dari Ketereh ke Kok Lanas sepanjang 6.2 kilometer dan projek pembinaan Terminal Lapangan Terbang Sultan Ismail Petra (LTSIP), Pengkalan Chepa di sini.
Menurutnya, projek lebuh raya itu didapati mengalami kelewatan selama 308 hari manakala projek pembesaran LTSIP mengalami kelewatan 100 hari dari jangka masa yang ditetapkan.
Menurutnya, antara punca kelewatan kedua-dua projek itu antaranya masalah kekurangan tenaga kerja, peningkatan harga bahan binaan dan prestasi kontraktor yang tidak mampu untuk meneruskan projek sebelum ini.
“Projek lebuh raya sepatutnya siap pada Mei lalu dan Jabatan Kerja Raya (JKR) sedang mengambil langkah-langkah untuk menyiapkan projek itu dengan segera.
“Selain itu, beberapa projek turut mengalami kelewatan iaitu pembinaan lebuh raya bagi pakej 2C dari Bukit Sejuk ke Gua Musang sepanjang 19.6 kilometer selain pakej 3B dan 3C Kilometer 180.5 ke Bulatan Gua Musang sepanjang 7 kilometer,” katanya pada sidang akhbar selepas Sesi Taklimat Dan Mesyuarat Pengurusan Projek Pembangunan di Kompleks Kota Darulnaim di sini hari ini.

Mengulas lanjut, Mustapa berkata, kenaikan harga barang binaan termasuk besi untuk pembinaan dan bitumen untuk pembuatan turut dihadapi di peringkat global turut mempengaruhi kelewatan projek tersebut.
Menurutnya, bagaimanapun, masih terdapat projek lain yang mengikut jadual iaitu bagi pembinaan Lebuhraya Central Spine Road yang membabitkan tiga pakej dan sembilan seksyen. – KOSMO! ONLINE


Jenazah Allahyarham Arshad selamat dikebumi
Oleh MOHD YUNUS YAKKUB

14 Jun 2022, 5:31 pm
SHAH ALAM – Jenazah tokoh pendidikan negara, Tun Dr. Arshad Ayub selamat dikebumikan di Makam Diraja Shah Alam, di sini petang ini.
Terdahulu, jenazah disolatkan selepas solat zohor di Masjid Kolej Islam Malaya, Jalan Profesor Diraja Ungku Aziz, Petaling Jaya dekat sini.
Arshad,93, meninggal dunia di KPJ Damansara Specialist Hospital kira-kira pukul 2.30 pagi tadi.
Allahyarham merupakan Pengarah Institut Teknologi MARA (ITM) yang pertama pada Oktober 1967 hingga Mac 1975 dan adalah nama yang cukup dikenali dalam sistem pendidikan dan ekonomi negara terutamanya kepada graduan Universiti Teknologi Mara.
Naib Canselor UiTM, Prof. Datuk Ts. Dr Roziah Mohd Janor dalam kenyataannya menzahirkan rasa dukacita dan dan ucapan takziah kepada keluarga Allahyarham atas pemergian tersebut.
“Beliau merupakan seorang pemimpin yang banyak berjasa kepada pendidikan negara.

“Salam takziah kepada isteri Allahyarham Toh Puan Zaleha Mohd. Arshad dan keluarga. Semoga Allah SWT mencucuri rahmat ke atas Allahyarham dan semoga rohnya ditempatkan dalam kalangan orang-orang yang beriman serta beramal soleh,” katanya. -KOSMO!ONLINE


Kerat: Lelaki didakwa bunuh ibu kandung
Oleh ASLIZA MUSA

14 Jun 2022, 5:14 pm
PARIT BUNTAR – Lelaki yang dipercayai mengerat tubuh ibu kandungnya kepada 15 bahagian dihadapkan ke Mahkamah Majistret di sini hari ini atas pertuduhan membunuh wanita tersebut, bulan lalu.
Tertuduh, Ng Yu Lim, 42, mengangguk faham selepas pertuduhan terhadapnya dibacakan di hadapan Majistret Muhammad Syaiful Akmal Mohamad Razi.
Tiada sebarang pengakuan direkodkan daripada tertuduh.
Mengikut pertuduhan, Yu Lim didakwa membunuh Ong Suan Bee, 68, di sebuah rumah di Taman Kerian, Parit Buntar antara pukul 2.30 hingga 3 pagi, pada 26 Mei 2022.
Pertuduhan terhadapnya dikemukakan mengikut Seksyen 302 Kanun Keseksaan yang membawa hukuman mati mandatori jika sabit kesalahan.
Pendakwaan dikendalikan Timbalan Pendakwa Raya, Ng Yan Ni manakala tertuduh tidak diwakili peguam.

Muhammad Syaiful Akmal menetapkan 27 Julai depan untuk sebutan semula kes sementara menunggu laporan perubatan.
Media pada 5 Mei lalu melaporkan, seorang wanita warga emas berusia 68 tahun yang dilaporkan hilang oleh anak perempuannya sejak 28 Mei lalu ditemukan mati dengan tubuhnya dikerat kepada 15 bahagian.
Kes pembunuhan kejam warga emas itu terbongkar selepas jiran mangsa terhidu bau busuk luar biasa dari rumah wanita itu sebelum melaporkan kepada pihak polis.
Pemeriksaan di lokasi telah menemukan bahagian tubuh manusia yang dikerat dan disimpan dalam lubang tangki kumbahan dengan ditutup papan lapis, di bahagian belakang rumah.
Ekoran penemuan tersebut, anak lelaki mangsa yang tinggal bersamanya ditahan untuk siasatan lanjut.
Semakan mendapati suspek pernah mendapat rawatan sakit mental di sebuah hospital swasta di Pulau Pinang, 20 tahun lalu. – KOSMO! ONLINE


Remaja mengaku salah rogol pelajar 13 tahun
Oleh ASLIZA MUSA

14 Jun 2022, 5:10 pm
PARIT BUNTAR – Seorang remaja lelaki mengaku bersalah di Mahkamah Majistret di sini hari ini atas pertuduhan merogol pelajar perempuan berusia 13 tahun, bulan lalu.
Tertuduh berusia 17 tahun itu membuat pengakuan tersebut selepas pertuduhan ke atasnya dibacakan di hadapan Majistret Muhammad Syaiful Akmal Mohamad Razi.
Mengikut pertuduhan, lelaki terbabit didakwa merogol seorang remaja perempuan berusia 13 tahun lima bulan di sebuah rumah di sini, kira-kira pukul 1.10 tengah hari, 7 Mei 2022.
Pendakwaan dijalankan mengikut Seksyen 376 (1) Kanun Keseksaan yang memperuntukkan hukuman penjara sehingga 20 tahun dan sebat jika sabit kesalahan.
Pendakwaan dikendalikan oleh Timbalan Pendakwa Raya, Ng Yan Ni manakala tertuduh tidak diwakili peguam.
Muhammad Syaiful Akmal membenarkan remaja itu diikat jamin RM2,500 dengan seorang penjamin dan menetapkan 20 Julai ini bagi sebutan semula kes sementara menunggu laporan perubatan.

Bapa suspek turut dihadapkan ke Mahkamah Sesyen Taiping hari ini bagi pertuduhan di bawah Seksyen 14(a) Akta Kesalahan-kesalahan Seksual Terhadap Kanak-kanak (AKKSKK) 2017.-KOSMO! ONLINE


Hamid Ghurka meninggal dunia akibat tibi
Oleh SAIRUL ZAMRI MISRANI

14 Jun 2022, 4:59 pm
PETALING JAYA – Pelakon dan pelawak legenda Hamid Ghurka meninggal dunia pukul 2.19 petang tadi.
Hamid meninggal dunia pada usia 90 tahun akibat penyakit tibi dan beberapa komplikasi lain di Hospital Tengku Ampuan Rahimah, Klang, Selangor.
Berita pemergian Hamid atau nama sebenarnya Abdul Hamid Abdul Rahman disahkan anak bongsunya, Nor Ashita Hamid.
Nor berkata, doktor mengesahkan arwah bapa mempunyai penyakit tibi dan beberapa komplikasi lain.
“Kami reda atas pemergian arwah. Allah lebih menyayangi selepas enam hari dia dimasukkan ke hospital,” katanya.
Menurut Nor Ashita, jenazah arwah masih berada di hospital untuk melalui beberapa prosedur sebelum dibenarkan keluar untuk tujuan pengebumian.

“Saya dan adik-beradik tak dapat menjangkakan bila pengebumian akan dilaksanakan. Mungkin hari ini atau esok, tetapi kami berharap urusan pengebumian dapat dipercepatkan,” katanya.
Terdahulu, Nor menafikan Allahyarhan dalam keadaan tenat hingga terpaksa dimasukkan ke Unit Rawatan Rapi.
Bagaimanapun, Nor memaklumkan, arwah bapanya dalam keadaan stabil dan terkawal selepas dirawat di hospital akibat selepas mengalami batuk teruk.
Hamid mendirikan rumah tangga bersama Timah Abdul Hamid, 80, pada April 1957.
Menerusi perkahwinan itu, mereka dikurniakan lapan cahaya mata, namun dua daripadanya meninggal dunia. Allahyarham juga dikurniakan 32 cucu dan 18 cicit.
Hamid mula aktif dalam bidang seni pada sekitar pengujung 1970-an dan namanya cukup dikenali menerusi filem-filem popular seperti Panglima Badol, Jejaka Perasan, Zombi Kampung Pisang dan filem terakhirnya pada tahun 2020, Superbike The Movie. – KOSMO! ONLINE


Penduduk buat bantahan aman draf RTD dan RKK Janda Baik
Oleh NORHAFIZAN ZULKIFLI

14 Jun 2022, 4:22 pm
BENTONG – Lebih 50 penduduk di Janda Baik di sini mengadakan demonstrasi aman hari ini bagi membantah pelaksanaan draf Rancangan Tempatan Daerah (RTD) dan Rancangan Khas Kawasan (RKK) di pusat pelancongan berkenaan.
Rata-rata penduduk menyatakan mereka bimbang pelaksanaan rancangan berkenaan akan merampas hak mereka termasuklah pemilikan tanah yang diwarisi sejak sekian lama.
Seorang penduduk, Rosdina Saripudin, 56, berkata, penduduk tidak pernah diberikan sebarang penjelasan berkaitan RTD dan RKK terbabit dan tujuan sebenar pembangunan di kawasan terlibat.
“Sejak isu terbabit dibangkitkan pada Julai 2019 tiada penerangan yang jelas diberikan kepada penduduk yang terlibat, kami tidak menolak sebarang pembangunan di kawasan perkampungan kami ini namun kami melihat draf pembangunan yang diberikan lebih dari sepatutnya.
“Sebagai contoh sungai yang ingin dilebarkan sehingga 20 meter sebelah kiri dan kanan serta jalan yang juga akan dibesarkan sehingga 30 meter kiri dan kanan, kami tertanya-tanya apakah alasan disebalik pelebaran sungai dan jalan raya sehingga menjejaskan tanah dan rumah penduduk,”katanya di sini hari ini.
Dalam pada itu seorang lagi penduduk, Kasimah Ismail, 50, pula berkata, pelaksanaan rancangan pembangunan berkenaan dilihat tidak adil apabila penduduk tidak mendapat maklumbalas mengenai bantahan yang dilakukan mereka.

Dia memberitahu penduduk telah beberapa kali menghantar bantahan namun masih belum menerima sebarang maklum balas dari pihak yang terlibat.
Sementara itu Ahli Dewan Undangan Negeri (ADUN) Ketari, Young Syefura Othman berkata, penjelasan kepada penduduk penting bagi membincangkan kandungan RKK dan RTD yang tidak dipersetujui oleh orang kampung.
“Ini bukan isu politik, ini isu rakyat, saya sebagai wakil rakyat cuba bantu ketengahkan isu melibatkan orang kampung, bukanlah penduduk ingin melawan tetapi mahu ada satu sesi dialog, mahu pemahaman yang jelas.
“Pada 2018 atau awal 2019, telah diadakan satu pertemuan dan perbincangan apa terbaik untuk penduduk Janda Baik namu draf yang dikeluarkan berlainan dengan apa yang dipersetujui penduduk kampung,” ujarnya. – KOSMO! ONLINE


Arul Kanda relevan dedah maklumat berkaitan Najib
Oleh NUZULSHAM SHAMSUDDIN

14 Jun 2022, 4:28 pm
KUALA LUMPUR – Mahkamah Tinggi di sini diberitahu, Arul Kanda Kandasamy relevan sebagai saksi pendakwaan kes pindaan laporan audit 1Malaysia Development Berhad (1MDB) kerana beliau mempunyai maklumat penting berkaitan pertuduhan terhadap Datuk Seri Najib Tun Razak.
Timbalan Pendakwa Raya Kanan, Datuk Seri Gopal Sri berhujah, bekas Ketua Pegawai Eksekutif (CEO) 1MDB itu yang turut didakwa bersubahat dengan Najib, berada dalam kedudukan yang betul untuk memberi keterangan dalam kes berkenaan.
Arul Kanda yang merupakan tertuduh dalam kes itu didakwa bersubahat dengan bekas Perdana Menteri meminda laporan akhir pengauditan 1MDB bagi mengelakkan Najib dikenakan tindakan undang-undang.
Hujah Sri Ram, wujud keterangan bahawa Arul Kanda hadir mesyuarat pada 24 Februari dan 25 Februari 2016 dan segala perbualan dengan Najib selaku Pengerusi Lembaga Penasihat 1MDB penting kerana mempunyai kaitan dengan pertuduhan yang dikemukakan.
Sehubungan itu, Sri Ram menghujahkan, pada akhirnya mahkamah yang akan menentukan sama ada Arul Kanda memberi keterangan yang sahih dan menyeluruh jika beliau dipanggil sebagai saksi pendakwaan.
Dalam pada itu, peguam N. Sivananthan yang mewakili Arul Kanda berhujah, anak guamnya bersedia memberi keterangan berdasarkan percakapan yang diberikan kepada Suruhanjaya Pencegahan Rasuah Malaysia (SPRM) ketika siasatan kes tersebut.

Hakim Mohamed Zaini Mazlan menetapkan 24 Jun ini bagi memutuskan permohonan pendakwaan yang dikemukakan mengikut Seksyen 63(1) Akta SPRM.
Terdahulu, mahkamah mendengar bantahan awal peguam Tan Sri Dr. Muhammad Shafee Abdullah yang mewakili Najib terhadap permohonan itu.
Muhammad Shafee menyatakan, penggunaan seksyen itu adalah tindakan yang bahaya kerana meletakkan Arul Kanda dalam keadaan tertekan untuk memberi keterangan mengikut kehendak pendakwaan selain dilihat untuk memindahkan kesalahan kepada Najib dalam usaha membebaskan dirinya daripada pertuduhan jenayah.
Hujah Muhammad Shafee, permohonan itu wajar ditolak kerana pihak pendakwaan ketika mengemukakan kenyataan pembukaan pernah memaklumkan hasrat untuk memanggil Arul Kanda sebagai saksi.
Sehubungan itu, beliau menghujahkan, permohonan tersebut sepatutnya dikemukakan pada awal perbicaraan pada 2019 kerana ketika itu mereka sudah menyedari keterangan bekas CEO itu relevan untuk menyokong pertuduhan terhadap Najib.
“Permohonan perlu dikemukakan pada awal prosiding supaya Arul Kanda tidak mendengar keterangan saksi-saksi lain kerana peluang itu hanya akan membuka ruang kepadanya untuk menyediakan keterangan yang boleh membebaskan diri daripada liabiliti pertuduhan,” ujarnya.
Sehubungan itu, Muhammad Shafee menghujahkan, pihak pendakwaan mengemukakan permohonan yang salah kerana mereka sepatutnya membuat permohonan melalui notis usul dengan mengemukakan afidavit sokongan.
Ujarnya, tindakan memanggil Arul Kanda sebagai saksi seolah-olah dilihat sebagai satu ancaman halus kepadanya supaya mengikut kehendak pihak pendakwaan.
Bagaimanapun, Sri Ram menyatakan, bantahan awal pihak pembelaan itu tiada merit dan hanya bersifat khayalan semata-mata kerana mahkamah pada peringkat ini tidak mengetahui keterangan yang akan dikemukakan oleh Arul Kanda. – KOSMO! ONLINE


Hujan lebat di 4 negeri petang ini
Oleh HARRITH HISHAM

14 Jun 2022, 4:19 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat di empat negeri petang ini.
Menurut MetMalaysia, keadaan cuaca buruk tersebut dijangkakan berlarutan sehingga awal malam nanti.
“Ia melibatkan beberapa kawasan di Kedah iaitu Padang Terap, Sik, Kulim dan Bandar Baharu.
“Di Perak pula membabitkan Larut, Matang Dan Selama, Kinta, Kampar dan Batang
Padang,” katanya dalam kenyataan hari ini.
Selain itu, amaran sama turut dikeluarkan di Pahang yang tertumpu di Tanah Tinggi Cameron.
“Bagi di Sabah, hujan lebat diramalkan berlaku melibatkan Pedalaman (Kuala Penyu, Beaufort, Nabawan dan Tambunan), Pantai Barat (Putatan, Penampang, Kota Kinabalu dan Ranau) dan Sandakan (Tongod, Telupid dan Beluran),” ujarnya. – KOSMO! ONLINE


Mayat reput terapung dekat Pulau Bunting
Oleh MOHD. RAFIE AZIMI

14 Jun 2022, 5:08 pm
YAN – Mayat hampir reput ditemui terapung pada kedudukan 7 batu nautika barat laut Pulau Bunting di sini pagi ini.
Pengarah Zon Maritim Kuala Kedah, Komander Maritim Noor Azreyanti Ishak berkata, mayat lengkap berpakaian itu ditemui oleh nelayan tempatan.
“Terdahulu pengadu menghubungi talian kecemasan MERS 999 bagi mendapatkan bantuan memindahkan mayat tersebut.
“Berikutan itu sebuah bot ronda Maritim Malaysia (APMM) digerakkan ke lokasi sebaik mendapat maklumat daripada Maritime Rescue Sub-Centre (MRSC) Langkawi,” katanya dalam kenyataan di sini hari ini.
Difahamkan, kumpulan nelayan berdepan kesukaran mengangkat mayat ke dalam bot berikutan keadaannya yang reput.
Mayat mangsa dibawa ke Terminal Feri Kuala Kedah dan diserahkan kepada polis. Orang ramai yang kehilangan ahli keluarga diminta menghubungi Balai Polis Yan di talian 04-4655222,” katanya. – KOSMO! ONLINE


Bas Rapid KL terbakar di stesen LRT SS15
Oleh NURUL AIN NATASHA MAZLAN

14 Jun 2022, 5:03 pm
PETALING JAYA – Sebuah bas milik Rapid KL hangus dalam satu kejadian kebakaran di Stesen LRT SS15 di sini, hari ini.
Rapid KL menerusi satu hantaran di Twitter memaklumkan kebakaran itu berlaku kira-kira pukul 3 petang melibatkan sebuah bas laluan 771 dari Desa Mentari menghala ke Subang Mewah USJ 1.
Katanya, insiden tersebut berlaku ketika bas berkenaan ingin mengambil penumpang di Stesen LRT SS15.
“Terdapat seorang penumpang di dalam bas dan penumpang serta kapten bas tidak mengalami sebarang kecederaan. Tiada kerosakan pada harta benda awam dan kebakaran berjaya dikawal.
“Rapid KL akan memberikan kerjasama penuh dengan pihak polis bagi menjalankan siasatan terhadap insiden berkenaan,” katanya dalam hantaran hari ini.
Bagaimanapun, pihak Rapid KL mengambil serius atas insiden yang berlaku dan punca kebakaran masih dalam siasatan. – KOSMO! ONLINE.


Hanya individu berautoriti boleh gesa percepat PRU-15 – Annuar
Oleh KOSMO!

14 Jun 2022, 5:05 pm
Oleh KAMARIAH KHALIDI
PUTRAJAYA – Tan Sri Annuar Musa berpendapat hanya individu berautoriti boleh menggesa supaya Pilihan Raya Umum Ke-15 (PRU-15) dipercepatkan.
Menurut Ahli Parlimen Ketereh itu, UMNO sehingga kini juga masih belum membuat sebarang keputusan mengenai tarikh PRU-15.
“Ia sangat mudah, yang pertama adakah parti sudah buat keputusan untuk pilihan raya? Belum? Yang bercakap itu individu, jadi bila individu tengok pula pada ‘locus standi’ nya.
“Kalau nak bercakap itu biarlah Presiden, Timbalan Presiden, Ahli Majlis Tertinggi, itulah orang yang berautoriti bercakap soal bila. Setakat yang saya tahu parti belum lagi memutuskan apa-apa,” katanya.
Beliau berkata demikian pada sidang akhbar selepas Majlis Anugerah Perkhidmatan Cemerlang Tahun 2021 Kementerian Komunikasi dan Multimedia (K-KOMM) di sini hari ini.

Terdahulu, Annuar diminta mengulas mengenai hantaran yang dibuat Ahli Majlis Tertinggi UMNO, Datuk Dr. Puad Zarkashi di laman Facebooknya hari ini yang menyatakan Annuar sepatutnya tidak membuat tafsiran mengikut selera terhadap titah Yang Dipertuan Agong mengenai politiking serta akar umbi UMNO mahu PRU-15 dipercepatkan.
Menteri K-KOMM itu menjelaskan, kerajaan yang ada ketika ini merupakan sebuah kerajaan yang terbentuk daripada berbagai parti dan parti-parti lain turut berhak untuk menyatakan pandangan masing-masing.
Dalam pada itu, Annuar turut memberi contoh bahawa beliau boleh memberi pendapat autoriti berkaitan PRU-15 jika ia melibatkan Parlimen Ketereh.
“Saya boleh beri pendapat autoriti saya setakat Parlimen Ketereh, Parlimen Ketereh sedang membuat persiapan kerana tahu dalam masa 10 bulan ini akan berlaku pilihan raya dan kita perlu bersedia, itu lebih penting.
“Saya juga boleh bercakap dari sudut kerajaan iaitu kerajaan ini komited untuk meneruskan segala kerja buat yang telah pun diputuskan dan diasaskan oleh Perdana Menteri (Datuk Seri Ismail Sabri Yaakob),” katanya. – KOSMO! ONLINE


Bab ‘jodohkan’ orang, netizen memang juara – Zara Zya
Oleh SAIRUL ZAMRI MISRANI

14 Jun 2022, 5:03 pm
PETALING JAYA – Pelakon Zara Zya menafikan dakwaan netizen kononnya dia sedang mengenali hati budi dan menyulam cinta dengan pelawak dan usahawan terkenal, Shuib Sepahtu.
Zara ketika dihubungi Kosmo! Online berkata, dia dan Shuib sudah lama mengenali antara satu sama lain sebagai rakan artis dan tidak lebih daripada sekadar kawan dalam industri
“Netizen memang juara kalau bab nak jodohlan percintaan orang. Laju je mereka buat kerja. Mana ada saya bercinta dengan Shuib, tidak sama sekali.
“Kami bertemu pun sebab ada urusan yang perlu diurus dan dibincangkan bukan bercinta atau keluar dating,” kata pelakon berusia 36 tahun itu.
Terdahulu, tindakan Shuib memuat naik sekeping foto bersama pelakon Zara Zya dalam Instagram miliknya mencuri tumpuan orang ramai.
Mana tidaknya, jarang sekali Shuib atau nama lengkapnya Shahmira Muhammad berkongsi fotonya dengan wanita lain dalam media sosial kecuali gambar bersama ahli keluarga dan anak-anak.

Menguatkan lagi spekulasi netizen kononnya dua selebriti itu sedang ‘bersama’, Zara Zya atau nama sebenarnya Zainurul Razia Mohd. Zainuddin, 37, turut memuat naik foto sama dan mengucapkan terima kasih kepada Shuib menerusi Instagramnya.
Meninjau ruangan komen, rata-rata pengguna Instagram mula berseloroh dengan ‘menjodohkan’ mereka berdua selain mendoakankan yang baik-baik agar urusan kedua-dua selebriti itu dipermudahkan,
“Kalau yang ini saya setuju. Semoga bahagia sampai Jannah.
“Kasi jadilah Shuib. Zara Zya kami setuju. Kamu berdua cocok sangat kalau jadi pasangan suami isteri.
“Semoga berjodoh kamu berdua. Semua tolong aminkan doa saya. Suka tengok kamu berdua, kalau ada jodoh pasti tak ke mana,” seloroh netizen.
Pada masa sama, ada juga yang menganggap mereka berdua bertemu hanya untuk berbincang mengenai kerjasama Zara berhubung perniagaan minuman milik Shuib, BubbleBee.
Terdahulu, isteri Shuib yang juga penyanyi Siti Sarah meninggal dunia akibat Covid-19 pada 9 Ogos tahun lalu dan sempat melahirkan anak bongsunya, Ayash Affan pada 6 Ogos secara pembedahan selepas ditidurkan. – KOSMO! ONLINE


WHO buat pusingan-U, mahu siasat teori kebocoran makmal punca Covid-19
Oleh KOSMO!

14 Jun 2022, 5:00 pm
GENEVA – Pertubuhan Kesihatan Sedunia (WHO) membuat pusingan-U dalam pendirian mengenai asal-usul  Covid-19 apabila menyarankan siasatan lanjut berhubung  teori koronavirus berasal daripada kebocoran makmal di Wuhan, China, lapor stesen penyiaran NBC.
Saranan itu sangat bertentangan dengan hasil siasatan delegasi WHO ke Wuhan pada awal 2021 yang menyatakan, Covid-19 bermula dari pasar haiwan eksotik dan bukannya kebocoran  makmal penyelidikan virus.
Pemerintah China menempelak perubahan pendirian WHO dan berkata, tuduhan tersebut bermotifkan politik semata-mata.
Jurucakap Menteri Luar China, Zhao Lijian sebaliknya mengalihkan perhatian kepada apa yang beliau dakwa sebagai ‘pembebasan’ virus Covid-19 secara sengaja dari makmal milik Amerika Syarikat (AS), tanpa mengemukakan bukti.
“Teori kebocoran makmal adalah  penipuan yang direka oleh pihak anti-China yang mempunyai tujuan politik tertentu dan tiada kaitan dengan sains.
“Kami sentiasa menyokong dan mengambil bahagian dalam pengesanan virus global berasaskan sains tetapi kami menentang sekeras-kerasnya sebarang bentuk manipulasi politik,” kata Lijian.

Perubahan hala tuju itu berlaku Khamis lalu menerusi laporan pertama oleh penasihat WHO iaitu Kumpulan Penasihat Saintifik untuk Asal Usul Patogen Novel yang dikenali sebagai SAGO.
SAGO secara perinsipnya bersetuju bahawa pasar makanan laut Wuhan mungkin memainkan peranan penting pada permulaan wabak itu kerana beberapa pesakit Covid-19 pada Disember 2019, mempunyai sejarah lawatan ke lokasi itu.
Bagaimanapun, terdapat persoalan mengenai aspek penyebaran khususnya tentang cara virus itu sampai ke pasar Wuhan dan titik ‘perpindahan’ pertama virus Covid-19 antara haiwan dan manusia berlaku.
Dalam laporannya, SAGO  mengesyorkan siasatan lanjut dilakukan berhubung idea bahawa perpindahan pertama tersebut mungkin berlaku di makmal atau mana-mana lokasi yang mencurigakan.
Beijing sebelum ini menyatakan bahawa Covid-19 mungkin ‘diimport’  ke China dalam bentuk makanan sejuk beku. Laporan WHO pada Khamis lalu  turut meminta supaya teori tersebut disiasat lebih lanjut.
Pada permulaan pandemik Covid-19, Ketua Pengarah WHO, Tedros Adhanom Ghebreyesus dituduh bersikap berat sebelah dalam siasatan Covid-19 kerana terlalu mahu menggembirakan Presiden China, Xi Jinping.
Ini kerana pada 2020, China meningkatkan pembiayaan organisasi itu sebanyak AS$30 juta (RM132.7 juta) selepas bekas presiden AS, Donald Trump memutuskan hubungan sepenuhnya dengan WHO.
Disebabkan situasi tersebut, China dituduh  melambat-lambatkan pengeluaran maklumat mengenai wabak Covid-19  termasuk bahaya  virus yang pantas merebak itu. – Agensi


Jepun lulus hukuman lebih berat ke atas pembuli siber
Oleh KOSMO!

15 Jun 2022, 7:30 pm
TOKYO – Parlimen Jepun meluluskan rang undang-undang (RUU) baharu bagi mengenakan hukuman lebih berat ke atas mereka yang didapati bersalah melakukan penghinaan secara online, lapor laman berita RT, semalam.
Pindaan kepada kanun keseksaan itu ditetapkan ubakal berkuat kuasa akhir musim panas ini.
Di bawah undang-undang baharu itu, tindakan melakukan penghinaan secara online boleh menyebabkan seseorang dijatuhi hukuman penjara sehingga satu tahun atau denda kira-kira 300,000 yen (RM9,856).
Sebelum perubahan itu, pesalah hanya dikenakan denda sekitar 10,000 yen (RM327) atau dipenjara kurang dari 30 hari.
Pelaksanaan itu adalah salah satu langkah percubaan kerajaan Jepun untuk mengekang kegiatan pembuli siber selepas berdepan kritikan berhubung potensi implikasinya terhadap kebebasan bersuara.
Hukuman lebih keras untuk penghinaan secara online itu berlaku dua tahun selepas pembunuhan bintang program realiti dan ahli gusti, Hana Kimura yang berusia 22 tahun ketika meninggal dunia.

Kimura membunuh diri pada Mei 2020 akibat gelombang buli siber yang diterimanya berikutan persembahannya dalam rancangan Netflix, ‘Terrace House’. – Agensi


Isteri dapat kerja kerajaan, suami rela duduk di rumah jaga anak
Oleh KOSMO!

15 Jun 2022, 9:30 pm
JAKARTA – Seorang lelaki dari Sulawesi Tengah menjadi tular selepas menceritakan kisahnya sebagai seorang bapa yang menjaga anak di rumah sementara isterinya keluar bekerja, lapor laman Wolipop.
Menerusi video yang dimuat naik di laman TikTok, Dedi Rosalam berkata, dia sudah menganggur sejak 2019 selepas gagal melepasi ujian bagi menjadi kakitangan kerajaan.
“Saya dan isteri sama-sama mengambil ujian tersebut, namun hanya dia sahaja yang terpilih.
“Meskipun begitu, isteri tetap memilih untuk berkahwin dengan saya. Saya mempunyai diploma dalam jurusan teknik komputer namun belum ada rezeki  untuk tawaran bekerja. Jadi, saya memilih untuk duduk di rumah dan menjaga anak,” tulis Dedi.
Tambah Dedi, ada masanya dia berasa  malu dengan jiran tetangga setiap kali isterinya keluar bekerja sedangkan dia berada di rumah menjaga anak.
Namun begitu, isteri dan keluarga mentuanya sangat memahami keadaan Dedi.

Oleh sebab itu, dia cuba mencari pendapatan sampingan dengan menjadi pencipta kandungan media sosial.
“Selamat bekerja isteriku, maafkan suamimu yang masih menganggur ini,” kata Dedi dalam satu paparan video. – Agensi


30 rumah dipukul ribut di Ajil
Oleh NOOR HAYATI MAMAT

15 Jun 2022, 9:17 pm
HULU TERENGGANU – Lebih 30 buah rumah mengalami kerosakan akibat dipukul ribut di Kampung Bukit Kolam, Ajil di sini hari ini.
Kejadian pada pukul 3.30 petang itu turut menyebabkan puluhan pokok di perkampungan itu dan sekitarnya hingga ke pekan Ajil di sini tumbang.
Salah seorang penduduk terlibat, Rosidah Tawang, 56, berkata, sewaktu kejadian, dia bersama empat cucu sedang berehat di dalam rumah.
“Kami tiba-tiba dikejutkan dengan angin kencang yang berserta hujan lebat dan kilat. Cucu saya menjerit ketakutan dan menangis.
“Saya cuba meredakan dengan memeluk erat kesemua mereka sebelum sebatang pokok tiba-tiba tumbang menghempap bahagian ruang tamu rumah kami,” katanya ketika ditemui Kosmo! di Kampung Bukit Kolam di sini hari ini.
Rosidah berkata, dinding ruang tamu rumahnya ranap akibat dihempap pokok terbabit.

Ibu tunggal itu bagaimanapun lega kesemua ahli keluarganya termasuk cucu-cucunya terselamat dalam kejadian ribut berkenaan. – KOSMO! ONLINE


Akta Profesion Guaman Syarie 2019 berkuat kuasa mulai 21 Jun
Oleh AMREE AHMAD

15 Jun 2022, 9:24 pm
PUTRAJAYA – Setelah hampir 38 tahun diperjuangkan, Akta Profesion Guaman Syarie 2019 bakal berkuat kuasa mulai 21 Jun depan yang akan meliputi ketiga-tiga Wilayah Persekutuan.
Menteri di Jabatan Perdana Menteri (Hal Ehwal Agama), Datuk Idris Ahmad berkata, tarikh itu ditetapkan sebagai permulaan setelah akta itu disiar dalam Warta Kerajaan pada 9 Jun lalu.
Penetapan itu akan turut melibatkan bersama dengan Akta Pentadbiran Undang-Undang Islam (Wilayah-Wilayah Persekutuan) (Pindaan 2019) atau juga dirujuk sebagai Akta A1606.
“Dua penetapan itu telah diperkenankan oleh Yang di-Pertuan Agong pada 27 Mei 2022 dan ditandatangani Setiausaha Jemaah Menteri pada 8 Jun 2022,” katanya melalui kenyataan.
Beliau malahan menambah, langkah penyiaran kedua-dua penetapan tersebut adalah selaras dengan hasrat pihak kerajaan untuk penguatkuasaan Akta Profesion Guaman Syarie 2019.
Usaha untuk mewujudkan akta berkaitan profesion itu ujar beliau, telah pun bermula sejak 1984 lagi dan setahun kemudian, rang undang-undang mengenai perkara ini sudah digubal.

Ia diusahakan oleh Jawatankuasa Teknikal Undang-Undang Syarak dan Sivil kerana sebelum akta yang dikenali sebagai Akta 814 itu wujud, profesion itu dikawal selia mengikut akta lain.
Pengamalnya tertakluk di bawah peruntukan Kaedah-Kaedah Peguam Syarie 1993 mengikut Seksyen 59 Akta Pentadbiran Undang-Undang Islam Wilayah-Wilayah Persekutuan 1993. – KOSMO! ONLINE


Pesawat British Airways dilanda ‘banjir’ di udara
Oleh KOSMO!

15 Jun 2022, 9:00 pm
LONDON – Sebuah pesawat Airbus A380 milik syarikat penerbangan British Airways dilanda ‘banjir’ ketika berada pada ketinggian 9,144 meter di udara akibat masalah kerosakan unit simpanan air, lapor portal berita MailOnline, semalam.
Limpahan air yang tidak berhenti mencurah di kawasan penumpang kelas ekonomi telah menimbulkan kekecohan dalam penerbangan yang berlepas dari Lapangan Terbang Heathrow menuju ke Washington.
Menurut wakil syarikat British Airways, tiada sebarang kerosakan yang dilaporkan akibat ‘banjir mini’ itu dan menegaskan air yang melimpah keluar adalah bersih.
“Insiden ini tidak melibatkan apa-apa isu keselamatan pesawat dan air yang mencurah adalah bekalan air bersih.
“Pesawat mendarat dengan selamat seperti yang dijadualkan dan injap unit simpanan air telah diganti dengan segera,” demikian menurut kenyataan British Airways.
Ini adalah kali pertama insiden banjir melanda mana-mana pesawat Airbus milik British Airways,  namun kejadian serupa pernah dilaporkan ke atas pesawat Airbus lain. – Agensi


Netflix cari peserta permainan Squid Game sebenar
Oleh KOSMO!

15 Jun 2022, 8:30 pm
LOS ANGELES, CALIFORNIA – Netflix sedang merekrut para peserta dari seluruh dunia bagi menyertai siri realiti televisyen Squid Game yang sebenar, lapor laman Entrepreneur semalam.
Pertandingan yang mencari 456 pemain itu merangkumi cabaran-cabaran yang diilhamkan oleh siri asal tersebut dan penambahan baharu yang mengejutkan, kata Netflik dalam satu kenyataan.
Pemenang bakal memperoleh hadiah bernilai AS$4.56 juta (RM20.16 juta).
“Peminat drama itu bakal menyaksikan perjalanan 456 peserta mengharungi pertandingan terbesar pernah diadakan yang penuh dengan ketegangan dan kelainan untuk merebut hadiah wang tunai yang besar,” kata Naib Presiden Siri Tanpa Skrip dan Dokumentari Netflix, Brandon Riegg dalam satu kenyataan.
Siri itu bakal ditayangkan dengan 10 episod panjang dan difilemkan di Britain.
Halaman yang merekrut peserta pertandingan itu memaklumkan bahawa pemain bakal mengharungi situasi permainan Squid Game yang tidak diketahui penamatnya.

Mereka akan bersaing dalam satu siri permainan untuk menjadi satu-satunya peserta yang terselamat dan membawa pulang hadiah wang tunai.
“Sila ambil perhatian: Menang atau kalah, semua pemain tidak akan cedera. Tetapi jika anda menang, anda menang besar!” demikian kenyataan pada laman web itu.
Rancangan itu sedang mencari pemain yang boleh berbahasa Inggeris dari seluruh dunia.
Pemohon mestilah berusia 21 tahun ketika membuat permohonan, memiliki pasport yang sah dan bersedia menjalani penggambaran selama empat minggu pada awal 2023. – Agensi


Pasar raya jual ayam RM10.30 sekilogram dikompaun RM1,000
Oleh AZAHAR HASHIM

15 Jun 2022, 8:30 pm
KULIM – Sebuah pasar raya di sini dikompaun RM1,000 kerana menjual ayam standard pada harga RM10.30 sekilogram melebihi harga maksimum ditetapkan kerajaan RM8.90 sekilogram pagi semalam.
Pengarah Kementerian Perdagangan Dalam Negeri dan Hal Ehwal Pengguna (KPDNHEP) negeri, Affendi Rajini Kanth berkata, tindakan itu dibuat berdasarkan aduan orang awam mengenai penjualan ayam standard melebihi harga maksimum.
“Hasil pemeriksaan mendapati premis tersebut ada menjual ayam standard dan tanda harga yang dipamerkan adalah RM10.30 sekilogram.
“Harga jualan melebihi harga maksimum ditetapkan kerajaan melalui pelaksanaan penentuan harga maksimum ayam dan telur ayam berkuat kuasa 6 Jun hingga 30 Jun ini,” katanya dalam satu kenyataan di sini hari ini.
Kata beliau, siasatan lanjut mendapati bekalan ayam bersih itu diperoleh dari sebuah ladang ternakan ayam persendirian pada harga RM9.30 sekilogram.
“Pemilik premis mengakui bahawa syarikat tidak sedar akan pelaksanaan penentuan harga maksimum ayam dan telur ayam,”  katanya.

Tambahnya, semasa serbuan dijalankan, jumlah ayam yang diniagakan kira-kira 1,000 kilogram dengan nilai RM8,900.
“Tindakan kes dikenakan kepada peniaga kerana melanggar Seksyen 11 Akta Kawalan Harga dan Anti pencatutan 2011 dan peniaga ditawarkan kompaun serta merta sebanyak RM1,000 dan kompaun berkenaan telah dijelaskan,” katanya. – KOSMO! ONLINE


Anak kucing ada tanda lahir seperti topeng Zorro
Oleh KOSMO!

15 Jun 2022, 8:00 pm
JAKARTA – Seekor anak kucing di Indonesia menjadi sensasi internet kerana memiliki tanda lahir pada bahagian mata yang membuatkan haiwan itu kelihatan seperti memakai topeng ‘Zorro’, lapor portal berita MailOnline, semalam.
Pemilik anak kucing tersebut, Indraini Wahyudin berkata, haiwan itu menarik perhatian netizen sejak gambarnya dimuat naik di laman media sosial.
Anak kucing itu dinamakan sebagai Boy, namun disebabkan tanda lahir yang unik, ramai pengguna media sosial menggelarnya sebagai Zorro.
Klip-klip video yang memaparkan aksi lincah Boy telah berjaya menarik perhatian puluhan ribu tontonan.
“Boy berusia sembilan bulan dan merupakan campuran baka kucing Parsi.
“Kucing ini sangat manja dengan saya dan sentiasa mahu dipeluk,” kata Indraini. – Agensi


Tiada feri terbakar di perairan Langkawi – APMM
Oleh NUR AMALINA AZMAN dan JAMLIAH ABDULLAH

15 Jun 2022, 10:36 pm
LANGKAWI – Agensi Penguatkuasaan Maritim Malaysia (APMM) menafikan berlaku kejadian feri penumpang terbakar di perairan ini hari ini.
Terdahulu tular beberapa gambar dan video sebuah feri terbakar dengan puluhan penumpang sedang dipindahkan ke bot lain menerusi aplikasi WhatsApp dan Facebook.
Pengarah APMM Kedah dan Perlis, Laksamana Pertama Maritim Romli Mustafa menjelaskan, kejadian dalam rakaman video yang ditularkan itu berlaku pada 2019.
“Syarikat feri tersebut juga malah sudah tidak lagi beroperasi,” katanya di sini hari ini.
Sementara itu, Pengurus Sumber Manusia dan Operasi Konsortium Ferry Line Ventures Sdn. Bhd., Kapten Baharin Baharom kesal dengan penularan berita palsu itu.
“Satu Malaysia panik dan syarikat kami dihujani dengan pertanyaan tentang kebakaran ini sedangkan ia kejadian lama.

“Ia merupakan satu perbuatan yang tidak bertanggungjawab apatah lagi apabila ia mendatangkan trauma dan panik dalam kalangan orang ramai,” katanya.
Kata beliau, penularan berita palsu seperti itu sedikit sebanyak menjejaskan usaha memulihkan industri pelancongan di Langkawi pada fasa pasca pandemik Covid-19.
Dalam kejadian pada 25 Februari 2019, seramai 52 penumpang berjaya diselamatkan bot persendirian dan anggota bomba selepas feri dinaiki terbakar.
Feri tersebut dalam perjalanan dari Pulau Langkawi ke Kuala Perlis. – KOSMO! ONLINE


Junior jelaskan kontroversi rai kemenangan di kelab malam
Oleh KOSMO!

15 Jun 2022, 10:29 pm
PETALING JAYA – Sebuah video memaparkan beberapa individu dipercayai pemain skuad Harimau Malaya sedang meraikan kejayaan mara ke pusingan akhir Piala Asia 2023 di kelab malam tular di media sosial.
Menerusi video berdurasi lapan saat itu, antara pemain yang dipercayai berada dalam rakaman tersebut ialah Junior Eldstal, La’Vere Corbin-Ong, Dominic Tan dan Darren Lok.
Turut menarik perhatian netizen ialah ‘kelibat’ seorang lelaki dipercayai pemain kebangsaan beragama Islam turut berada di lokasi itu sambil memegang sebatang rokok.
Susulan video itu, Junior tampil untuk menjelaskan perkara sebenar kepada portal Harimau Malaya selepas video berkenaan tersebar.
“Saya tahu ramai salah faham dengan video tersebut terutama di sini (Malaysia) yang boleh memperlihatkan tidak baik. Saya tidak boleh komen dengan lebih lanjut mengenai video itu, tetapi terdapat pemain-pemain bukan muslim bersama.
“Apabila sesuatu yang berlaku seperti ini iaitu berjauhan dengan keluarga dan rakan selama sebulan dan kemudian berjaya mengecapi kejayaan, ia satu momen yang cukup bahagia untuk kami keluar dan meraikannya,” katanya. – KOSMO! ONLINE


Ibu tunggal buat laporan palsu kena samun didenda RM1,500
Oleh NUZULSHAM SHAMSUDDIN

15 Jun 2022, 5:09 pm
PETALING JAYA – Seorang ibu tunggal didenda RM1,500 oleh Mahkamah Majistret di sini hari ini akibat membuat laporan polis palsu konon disamun di stesen minyak.
Majistret Zhafran Rahim Hamzah menjatuhkan hukuman denda itu terhadap Lim Zhi Yin ,25, selepas tertuduh mengaku salah atas pertuduhan yang disabitkan ke atasnya.
Sekiranya tertuduh gagal membayar jumlah denda itu dia boleh dipenjara selama sebulan dan tertuduh membayar denda berkenaan.
Mengikut pertuduhan, Zhi Yin didakwa memberi maklumat secara bertulis yang tertuduh mengetahui ia adalah palsu sehingga menyebabkan pegawai penyiasat polis melakukan siasatan.
Kesalahan itu dilakukan di Balai Polis Serdang di sini pukul 11.45 pagi pada 10 Jun lalu (2022) yang didakwa mengikut Seksyen 182 Kanun Keseksaan.
Hukuman bagi seksyen itu memperuntukkan penjara maksimum enam bulan atau denda maksimum RM2,000 atau kedua-duanya.

Terdahulu ketika prosiding, tertuduh yang tidak diwakili peguam merayu agar dikenakan hukuman ringan dengan alasan perlu menjaga tiga anak.
Bagaimanapun, Timbalan Pendakwa Raya, Siti Maryam Jamilah Md Kamal mencadangkan tertuduh dikenakan hukuman setimpal sebagai pengajaran.
Mengikut fakta kes, tertuduh telah membuat laporan polis menyatakan telah disamun oleh dua lelaki menggunakan pisau di tandas sebuah stesen minyak di sini.
Namun setelah disiasat, pihak polis mendapati tiada kejadian samun berlaku dan tertuduh kemudiannya mengaku membuat laporan polis palsu.
Sementara itu di mahkamah sama seorang kelindan lori turut didenda jumlah sama selepas mengaku bersalah atas pertuduhan sama.
Mengikut pertuduhan, tertuduh R. Drhaarmailingam, 34, didakwa melakukan perbuatan itu di Balai Polis Kelana Jaya di sini pukul 9 malam pada 12 Jun lalu (2022) yang mana pertuduhan dikemukakan mengikut seksyen dan hukuman sama. – KOSMO! ONLINE


Atlet sukan SEA UiTM terima ganjaran, pelepasan yuran pengajian
Oleh ABDUL RAZAK IDRIS

15 Jun 2022, 5:06 pm
SHAH ALAM – Atlet-atlet Universiti Teknologi Mara (UiTM) yang mewakili negara dan memenangi pingat di Sukan SEA Hanoi Vietnam akan diberi pelepasan yuran pengajian dan kolej kediaman sehingga tamat pengajian.
Menurut Timbalan Naib Canselor Hal Ehwal Pelajar (HEP) UiTM, Prof. Dr. Mohd. Sazili Shahibi, ia merupakan insentif sebagai menghargai komitmen pelajar UiTM yang mengharumkan nama universiti tersebut dalam bidang sukan.
“Justeru, kita berharap atlet tersebut akan terus aktif dalam sukan yang mereka sertai sehingga tamat pengajian.
“Selain itu, insentif tersebut menjadi galakan kepada atlet mengharumkan nama dan memberikan impak kepada UiTM sebagai universiti yang memberi fokus kepada sukan,” katanya selepas majlis penyampaian insentif atlet UiTM Sukan SEA Hanoi Vietnam di Pusat Sukan UiTM hari ini.
Mengulas mengenai ganjaran kewangan, Mohd.Sazili berkata, 10 orang atlet telah diberi insentif berupa RM750 untuk pemenang pingat perak dan RM500 untuk pemenang pingat gangsa. – KOSMO! ONLINE.


Amber Heard bukan heroin Aquaman 2, kemunculan hanya 10 minit
Oleh KOSMO!

15 Jun 2022, 6:30 pm
BANDAR RAYA NEW YORK – Presiden DC Films di Warner Bros., Walter Hamada mendedahkan bahawa babak aktres Amber Heard tidak pernah dipotong daripada filem sekuel Aquaman 2, lapor laman Entertainment Weekly.
Menurut Hamada, sekuel tersebut memfokuskan kisah antara Aquaman lakonan Jason Mamoa bersama abang tirinya, Orm yang dimainkan oleh Patrick Wilson.
“Pihak kami tidak pernah menawarkan watak sebagai heroin atau salah satu karakter utama kepada Heard dalam Aquaman 2 kerana jalan cerita kali ini adalah mengenai dua beradik tersebut.
“Babak Heard tidak dikurangkan atas alasan perbicaraan berprofil tinggi dia dengan bekas suami, Johnny Depp. Skrip yang ditawarkan adalah seperti itu sejak awal persetujuan kontrak,” kata Hamada dalam kenyataan deposisi mahkamah.
Menurut sumber, Heard yang memegang watak Ratu Mera hanya muncul selama 10 minit dalam Aquaman 2.
Semasa perbicaraan kes fitnah menentang Depp, Heard memberitahu mahkamah bahawa babaknya dalam filem Aquaman 2 dipotong menjadi singkat susulan perhatian meluas peminat mengenai isu tersebut.

Namun begitu, dua minggu kemudian, jurucakap Heard menafikan bahawa babak aktres itu dipotong atau disingkatkan dan menggambarkan berita tersebut sebagai tidak tepat dan tidak sensitif.
“Ini adalah khabar angin yang tidak masuk akal,” kata jurucakap Heard yang merujuk kepada berita mengenai Warner Bros mahu membuat uji bakat baharu untuk mencari pengganti watak Mera.
Aquaman 2 dijangka ditayangkan di pawagam pada 17 Mac 2023. – Agensi


Polis bongkar stor simpan rokok di Jalan Burma
Oleh SAFINA RAMLI

15 Jun 2022, 5:09 pm
GEORGE TOWN – Polis merampas sejumlah 3,866 kotak rokok pelbagai jenama disyaki tidak bercukai dengan nilai rampasan dianggarkan berjumlah RM58,000 dalam satu serbuan di sebuah kedai di Jalan Burma di sini semalam.
Ketua Polis Daerah Timur Laut, Asisten Komisioner Soffian Santong berkata, serbuan kira-kira pukul 4 petang itu telah menemui stor penyimpanan pelbagai jenis rokok tidak bercukai di premis terbabit.
“Dalam operasi tersebut polis menahan seorang lelaki tempatan berumur 44 tahun yang merupakan pemilik premis dan penjaga premis iaitu lelaki warga asing berusia 26 tahun,” katanya dalam kenyataan di sini hari ini.
Menurutnya, kedua-dua suspek tidak mempunyai sebarang rekod kesalahan lampau termasuk negatif daripada sebarang pengambilan dadah.
“Siasatan awal mendapati pemilik premis itu mendapatkan bekalan rokok daripada rangkaian sindiket dan menyimpan di stor tersebut sebelum menjual kepada pembeli.
“Kedua-dua lelaki itu kini direman bagi membantu siasatan mengikut Seksyen 135(1 )(d) Akta Kastam 1967,” tambahnya. – KOSMO! ONLINE


Tujuh pegawai ditahan hasil perkongsian maklumat Jabatan Imigresen dan SPRM
Oleh MOHD. HUSNI MOHD. NOOR

15 Jun 2022, 5:58 pm
PUTRAJAYA – Jabatan Imigresen Malaysia (JIM) memaklumkan seramai tujuh pegawainya ditahan Suruhanjaya Pencegahan Rasuah Malaysia (SPRM) kelmarin adalah hasil perkongsian maklumat antara JIM dan SPRM.
Ketua Pengarah Imigresen, Datuk Seri Khairul Dzaimee Daud berkata, kesemua pegawai itu ditahan kerana disyaki terlibat dalam aktiviti pengeluaran pas dan dokumen imigresen secara tidak teratur serta dituduh melindungi warga asing.
Beliau berkata, pihaknya akan memberi kerjasama penuh kepada SPRM untuk melengkapkan siasatan dan ia akan dilaksanakan secara professional.
“Kami tidak akan berkompromi dengan pegawai atau kakitangan yang didapati menyalahgunakan kuasa bagi tujuan kepentingan peribadi serta memperolehi wang secara mudah.
“Kesemua yang terlibat akan dikenakan tindakan undang-undang termasuk dipenjara dan ditamatkan perkhidmatan jika didapati bersalah,” katanya menerusi satu kenyataan hari ini.
Semalam media melaporkan tujuh anggota penguat kuasa JIM antara sembilan individu ditahan di Sarawak dan Selangor bagi membantu kes rasuah bernilai RM500,000.

Kesemua suspek ditahan reman antara lima hingga tujuh hari bagi membantu siasatan kes yang dilaporkan berlaku antara tahun 2019 hingga 2021. – KOSMO! ONLINE


Petrol RON97 dijual RM4.83 seliter bermula esok
Oleh LUQMAN RIDHWAN MOHAMED NOR

15 Jun 2022, 6:18 pm
PUTRAJAYA – Harga runcit petrol RON97 naik sebanyak 11 sen berkuat kuasa esok sehingga 22 Jun depan menjadikannya dijual RM4.83 seliter berbanding R4.72 seliter ketika ini.
Kementerian Kewangan Malaysia (MOF) dalam satu kenyataan berkata, harga runcit bagi petrol RON95 serta diesel pula masih kekal masing-masing iaitu RM2.05 seliter dan RM2.15 seliter.
Menurutnya, pengekalan harga dua bahan api itu adalah bertujuan melindungi pengguna daripada kenaikan harga minyak di pasaran global.
“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya. – KOSMO! ONLINE


1 daripada 4 individu bujang di Jepun enggan berkahwin
Oleh KOSMO!

15 Jun 2022, 7:00 pm
TOKYO – Satu kajian mendapati bahawa satu daripada empat individu bujang di Jepun yang berusia dalam lingkungan 30-an serta belum pernah berkahwin mengakui tidak mempunyai keinginan untuk mendirikan rumah tangga, lapor akhbar The Maniachi semalam.
Antara alasan yang dikemukakan termasuk bimbang akan kehilangan kebebasan hidup serta bebanan kerja rumah dan kewangan.
Hasil kajian mengenai perkahwinan dan pendapatan itu diperoleh menerusi kertas kerja kerajaan yang dijalankan mengenai kesaksamaan jantina.
Kajian tersebut menyatakan bahawa jumlah perkahwinan di Jepun pada 2021 menurun kepada sekitar 514,000, rekod terendah dalam tempoh selepas perang.
Tinjauan tersebut telah dijalankan pada Disember 2021 hingga Januari lalu dengan menerima maklum balas daripada 20,000 individu berusia dalam lingkungan 20-an hingga 60-an.
Kajian itu menunjukkan bahawa 54.6 peratus lelaki dan 62.6 peratus wanita berusia 30-an telah berkahwin, demikian menurut laporan tersebut.

Dalam kalangan individu bujang yang belum pernah berkahwin, 46.4 peratus wanita berusia 30-an berkata bahawa mereka berharap untuk berkahwin.
Namun, seramai 26.5 peratus lelaki dan 25.4 peratus wanita pula mahu kekal bujang. – Agensi


Cacar monyet bakal diberi nama baharu
Oleh KOSMO!

15 Jun 2022, 6:00 pm
GENEVA – Pertubuhan Kesihatan Sedunia (WHO) sedang bekerjasama rapat dengan pakar-pakar kesihatan untuk menukar nama baharu bagi virus cacar monyet, lapor Badan Penyiaran British (BBC).
Tindakan itu dilakukan susulan penulisan lebih 30 saintis pada minggu lalu mengenai keperluan yang mendesak untuk nama yang tidak mendiskriminasi dan tidak memberikan stigma bagi penyakit itu.
Rujukan berterusan yang menyatakan virus itu berasal dari Afrika adalah tidak tepat dan bersifat diskriminasi, kata mereka.
Kira-kira 1,600 kes cacar monyet telah direkodkan di seluruh dunia sejak beberapa minggu kebelakangan ini.
Sebanyak 72 kematian turut dilaporkan di negara-negara di mana cacar monyet sudah menjadi endemik. Bagaimanapun, tiada kematian direkodkan di 32 negara yang baru terjejas termasuk Britain.
Dalam pada itu, WHO bakal mengadakan mesyuarat tergempar pada minggu depan untuk menentukan keperluan untuk mengklasifikasikan wabak cacar monyet sebagai kecemasan kesihatan awam yang membimbangkan.

Ketua Pengarah WHO, Tedros Adhanom Ghebreyesus berkata, wabak cacar monyet adalah luar biasa dan membimbangkan.
“Atas sebab itu saya memutuskan untuk memanggil Jawatankuasa Kecemasan di bawah peraturan kesihatan antarabangsa pada minggu depan untuk menilai sama ada wabak ini merupakan kecemasan kesihatan awam yang membimbangkan seluruh dunia atau tidak,” kata beliau. – Agensi


Aina Abdul gementar ramai selebriti hadir konsert solo
Oleh KOSMO!

15 Jun 2022, 5:56 pm
PETALING JAYA – Penyanyi, Aina Abdul gementar menantikan konsert solo pertamanya di pentas berprestij, Istana Budaya yang bakal berlangsung pada 25 dan 26 Jun ini.
Aina atau nama sebenarnya, Nurul Aina Abdul Ghani berkata, dia juga tidak menyangka apabila konsert yang bakal diketuai Pengarah Muzik, Mac Chew dan Jenny Chin itu bakal dihadiri selebriti-selebriti terkenal tanah air.
“Alhamdulillah kurang dua minggu lagi saya bakal membuat persembahan di pentas yang cukup saya impikan selama ini. Ibarat mimpi jadi kenyataan apabila berpeluang mengadakan konsert solo di Istana Budaya.
“Namun apa yang membuatkan saya lebih teruja dan gementar adalah selain peminat yang sudah mendapatkan tiket menyaksikan konsert ini, pengurus saya memaklumkan ramai selebriti terkenal dan berpengalaman bakal menghadiri konsert ini.
“Antaranya ialah Ziana Zain, Anuar Zain, Ella, Datuk Nora, Datuk Hattan, Nabil Ahmad dan Hael Husaini serta ramai lagi sudah mengesahkan kehadiran mereka sekali gus memberi satu tekanan kepada saya yang masih baru mengadakan konsert ini untuk membuat persembahan di hadapan mereka,”katanya.
Menurut Aina, dia tidak putus berdoa agar segala persiapan menuju konsert A Night With Aina Abdul 2.0 berjalan seperti yang dirancang.

“Saya ingin mencipta momen manis bersama peminat di konsert ini. Saya mahu penonton yang hadir merasai dan terhibur dengan setiap lagu yang dipersembahkan.
“Konsert ini adalah untuk kita semua menghargai diri sendiri dan saya akan menghadiahkan segala anugerah yang Tuhan berikan .
“Alhamdulillah persiapan menuju konsert berjalan dengan baik. Saya sudah melakukan beberapa sesi latihan bersama Mac Chew dan pasukannya.
“Insha-Allah minggu depan saya akan mengadakan sesi latihan di Istana Budaya untuk mendapatkan mood sebelum tarikh konsert,”katanya.
Dalam pada itu, Aina memaklumkan tiket konsert A Night With Aina Abdul 2.0 masih boleh didapati di laman web www.ticket2u.com.my manakala bagi mana-mana pihak korporat dan syarikat yang mahu membeli dalam kuantiti yang banyak, hubungi Azrul di talian 017-3006531 untuk harga istimewa. – KOSMO! ONLINE


Kemenangan Harimau Malaya beri 1,001 makna kepada Johor
Oleh KHAIRUL MOHD. ALI

15 Jun 2022, 6:14 pm
ISKANDAR PUTERI – Kejayaan Harimau Malaya melayakkan diri ke Piala Asia selepas berjaya menundukkan Bangladesh 4-1 semalam membawa 1001 makna khususnya kepada negeri Johor.
Menteri Besar Johor, Datuk Onn Hafiz Ghazi berkata, terdapat 15 pemain dan bekas pemain Johor Darul Ta’zim (JDT) membarisi skuad negara pada kelayakan kali ini.
Menurut beliau, pihaknya turut bersyukur kerana Tunku Mahkota Johor, Tunku Ismail Sultan Ibrahim telah meletakkan batu asas kepada pembangunan bola sepak negara.
“Tahniah saya ucapkan atas kejayaan skuad kebangsaan selepas berjaya menamatkan penantian selama 42 tahun (untuk) layak ke Piala Asia,” katanya dalam satu kenyataan di sini hari ini.
Onn Hafiz berkata, kerajaan Johor amat bersyukur dengan usaha dan sokongan berterusan Tunku Ismail merevolusikan sukan bola sepak daripada pelbagai aspek.
“Tahun ini juga merupakan tahun paling membanggakan buat rakyat Johor apabila JDT berjaya melangkah ke pusingan kedua ke Kejohanan Liga Juara-Juara Asia buat kali pertama.

“Saya berdoa agar kejayaan ini bukanlah satu pengakhiran, sebaliknya satu permulaan bagi bola sepak Johor terus memahat nama di persada dunia,” ujarnya.
Semalam, Malaysia layak ke Piala Asia secara merit selepas menewaskan Bangladesh 4-1 pada aksi terakhir Kumpulan E kempen Kelayakan Piala Asia 2023 di Stadium Nasional Bukit Jalil.
Kemenangan diraih anak didik Kim Pan Gon itu meletakkan Malaysia selaku naib juara Kumpulan E dan berada dalam kalangan lima terbaik dari enam kumpulan.- KOSMO! ONLINE


Bekas isteri S.M Faisal fail semakan kehakiman
Oleh NORLIZAH ABAS

15 Jun 2022, 4:27 pm
KUALA LUMPUR – Bekas isteri ahli perniagaan terkemuka Datuk S.M Faisal S.M Nasimuddin memfailkan semakan kehakiman bagi mencabar bidang kuasa Mahkamah Tinggi Syariah Kuala Lumpur menjatuhkan hukuman penjara tujuh hari terhadapnya kerana mengubah tarikh lawatan anak-anak untuk bersama bapa mereka.
Emilia Hanafi, 43, selaku pemohon menyatakan, Mahkamah Tinggi Syariah Kuala Lumpur tiada bidang kuasa menjatuhkan hukuman itu kerana beliau menetap di Kajang, Selangor, bukan di Wilayah Persekutuan.
Permohonan bekas isteri Pengerusi Bersama Kumpulan Naza, itu bagi mendapat kebenaran memulakan semakan kehakiman akan didengar di Mahkamah Tinggi di sini pada 20 Julai ini di hadapan Hakim Datuk Ahmad Kamal Md. Shahid.
Pemohon memfailkan permohonan semakan kehakiman menerusi Tetuan Nizam Bashir & Associates di Mahkamah Tinggi pada 8 Jun lalu.
Ibu tiga anak itu menamakan S.M Faisal, 43, bekas ibu mentuanya Puan Sri Zaleha Ismail, 70, dan lima pihak lain sebagai responden.
Turut dinamakan sebagai responden iaitu Pendaftar Mahkamah Tinggi Syariah Kuala Lumpur, Ketua Pendaftar Mahkamah Rayuan Syariah Wilayah-Wilayah Persekutuan, Mahkamah Tinggi Syariah Kuala Lumpur, Mahkamah Rayuan Syariah Kuala Lumpur dan Kerajaan Malaysia.

Hari ini ditetapkan untuk pengurusan kes.  Emilia diwakili oleh peguam Nizam Bashir manakala Ummi Kartini Abdul Latiff mewakili S. M Faisal dan Zaleha sementara Peguam Persekutuan Mohammad Sallehuddin Md Ali mewakili Jabatan Peguam Negara (AGC).
Dalam permohonan itu, Emilia menyatakan, Mahkamah Tinggi Syariah Kuala Lumpur hanya mempunyai bidang kuasa mahkamah tempatan yang terhad berdasarkan Perlembagaan Persekutuan dan Seksyen 4 Akta Undang-Undang Keluarga (Wilayah-Wilayah Persekutuan) 1984.
Emilia memohon suatu deklarasi bahawa Mahkamah Tinggi Syariah dan Mahkamah Rayuan Syariah Kuala Lumpur tidak memiliki bidang kuasa untuk mendengar prosiding komital dan menghukum individu yang bukan pemastautin Wilayah Persekutuan atas kesalahan menghina mahkamah.
Emilia memohon suatu perintah larangan untuk menahan prosiding komital syariah iaitu permohonan kebenaran mengeluar Notis Tunjuk Sebab (NTS) di Mahkamah Tinggi Syariah yang difailkan oleh S.M Faisal. – KOSMO! ONLINE


Kadar penagihan dadah di Terengganu menurun 3.7 peratus
Oleh MOHD AZLI ADLAN

15 Jun 2022, 4:12 pm
KUALA TERENGGANU – Seramai 12,033 penduduk Terengganu dikesan terlibat dalam aktiviti penyalagunaan dadah pada tahun lalu.
Penolong Pengarah Pencegahan Agensi Anti Dadah Kebangsaan (AADK) Terengganu, Md. Saidin Mohd. Noor berkata, ia merangkumi 11,817 penagih lelaki manakala selebihnya 216 perempuan.
Beliau berkata, ia penurunan 3.7 peratus berbanding 12,499 penagih dadah yang telah direkodkan di negeri ini pada tahun 2020.
“Begitupun, angka tersebut masih membimbangkan kerana berdasar nisbah jumlah penduduk, kadar penagihan dadah di Terengganu masih antara tertinggi di negara ini.
“Peningkatan permintaan terhadap dadah sintetik seperti Methamphetamine dan kemunculan ratusan bahan psikoaktif baharu turut lebih merisaukan,” katanya di sini hari ini.
Terdahulu beliau menyaksikan sambutan Hari Anti Dadah Kebangsaan peringkat negeri yang disempurnakan Menteri Besar Terengganu, Datuk Seri Ahmad Samsuri Mokhtar.

Sehubungan itu, Md. Saidin memberitahu AADK telah giat memainkan peranan proaktif melakukan aktiviti pencegahan gejala dadah terutama dalam kalangan generasi muda negeri ini. – KOSMO! ONLINE.